**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 16 Σεπτεμβρίου 2020, ημέρα Τετάρτη και ώρα 16.00΄, στην Αίθουσα Συνεδριάσεων της Ολομέλειας της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προέδρου της, κ. Μάξιμου Χαρακόπουλου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Ψηφιακής Διακυβέρνησης: «Κώδικας Ψηφιακής Διακυβέρνησης (Ενσωμάτωση στην ελληνική νομοθεσία της Οδηγίας (ΕΕ) 2016/2102 και της Οδηγίας (ΕΕ) 2019/1024) -Κώδικας Ηλεκτρονικών Επικοινωνιών (Ενσωμάτωση στο ελληνικό δίκαιο της Οδηγίας (ΕΕ) 2018/1972) και άλλες διατάξεις» (3η συνεδρίαση).

Στη συνεδρίαση παρέστησαν ο Υπουργός Ψηφιακής Διακυβέρνησης, κ. Κυριάκος Πιερρακάκης, ο Υφυπουργός Ψηφιακής Διακυβέρνησης, Γρηγόρης Ζαριφόπουλος, ο Υφυπουργός Ψηφιακής Διακυβέρνησης, κ. Γεώργιος Γεωργαντάς, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αυγερινοπούλου Διονυσία – Θεοδώρα, Βούλτεψη Σοφία, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Κελέτσης Σταύρος, Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Κώτσηρας Γεώργιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Μπίζιου Στεργιανή, Λαζαρίδης Μακάριος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Γκαρά Αναστασία (Νατάσα), Καλαματιανός Διονύσιος – Χαράλαμπος, Καφαντάρη Χαρούλα (Χαρά), Παπαχριστόπουλος Αθανάσιος, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Γκόκας Χρήστος, Δελής Ιωάννης, Κανέλλη Γαρυφαλλιά (Λιάνα), Συντυχάκης Εμμανουήλ, Μυλωνάκης Αντώνιος, Χήτας Κωνσταντίνος και Μπακαδήμα Φωτεινή.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, σήμερα θα επεξεργαστούμε τα άρθρα του νομοσχεδίου. Πριν δώσω τον λόγο στους Εισηγητές και τους Ειδικούς Αγορητές των κομμάτων για τις τοποθετήσεις τους επί των άρθρων, θα πραγματοποιήσουμε την ψηφοφορία του νομοσχεδίου επί της αρχής.

Ερωτώνται οι Εισηγητές και οι Ειδικοί Αγορητές των κομμάτων τι ψηφίζουν επί της αρχής.

Τον λόγο έχει ο Εισηγητής της Πλειοψηφίας, Ιωάννης Μελάς.

**ΙΩΑΝΝΗΣ ΜΕΛΑΣ (Εισηγητής της Πλειοψηφίας):** Υπέρ, επί της αρχής.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η Εισηγήτρια της Μειοψηφίας, κυρία Γκαρά.

**ΑΝΑΣΤΑΣΙΑ (ΝΑΤΑΣΑ) ΓΚΑΡΑ (Εισηγήτρια της Μειοψηφίας):** Κύριε Πρόεδρε, παρά το ότι η πλειοψηφία των διατάξεων στο παρόν νομοσχέδιο είναι θετικές και αναδεικνύεται ιδίως η σημασία του Σ.Η.Δ.Ε., ένα εξαιρετικό έργο της Κυβέρνησης του ΣΥΡΙΖΑ, καθώς έχουμε αντιπροτάσεις ή και ισχυρές ενστάσεις σε συγκεκριμένες διατάξεις.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρία Γκαρά, δεν κάνετε τοποθέτηση τώρα ούτε δικαιολογούμε την ψήφο. Θα έχετε τη δυνατότητα.

**ΑΝΑΣΤΑΣΙΑ (ΝΑΤΑΣΑ) ΓΚΑΡΑ (Εισηγήτρια της Μειοψηφίας):** Δεν κάνω τοποθέτηση.

Ήθελα να πω ότι θα αναμένουμε την επεξεργασία του νομοσχεδίου στις Επιτροπές και επιφυλασσόμαστε για την Ολομέλεια.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η Ειδική Αγορήτρια του Κινήματος Αλλαγής, κυρία Κωνσταντίνα (Νάντια) Γιαννακοπούλου.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ (Ειδική Αγορήτρια του Κινήματος Αλλαγής):** Το Κίνημα Αλλαγής ψηφίζει «υπέρ» επί της αρχής . Έχουμε ορισμένες ενστάσεις επί των άρθρων που θα αναφερθούμε αναλυτικά.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Θα έχετε τη δυνατότητα να τα πείτε στη συνέχεια.

Τον λόγο έχει ο Ειδικός Αγορητής του Κομμουνιστικού Κόμματος Ελλάδος, κύριος Εμμανουήλ Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Καταψηφίζουμε, κύριε Πρόεδρε, επί της αρχής.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο Ειδικός Αγορητής της Ελληνικής Λύσης, κ. Κωσταντίνος Χήτας.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης-Κυριάκος Βελόπουλος):** Επιφύλαξη για την Ολομέλεια.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η Ειδική Αγορήτρια του ΜέΡΑ25, κυρία Φωτεινή Μπακαδήμα.

**ΦΩΤΕΙΝΗ ΜΠΑΚΑΔΗΜΑ (Ειδική Αγορήτρια του ΜέΡΑ25):** Υπέρ, επί της αρχής.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Συνεπώς, το σχέδιο νόμου του Υπουργείου Ψηφιακής Διακυβέρνησης «Κώδικας Ψηφιακής Διακυβέρνησης (Ενσωμάτωση στην ελληνική νομοθεσία της Οδηγίας (ΕΕ) 2016/2102 και της Οδηγίας (ΕΕ) 2019/1024) -Κώδικας Ηλεκτρονικών Επικοινωνιών (Ενσωμάτωση στο ελληνικό δίκαιο της Οδηγίας (ΕΕ) 2018/1972) και άλλες διατάξεις» γίνεται δεκτό, επί της αρχής, κατά πλειοψηφία.

Εισερχόμαστε τώρα στις τοποθετήσεις επί των άρθρων.

Τον λόγο έχει ο Εισηγητής της Πλειοψηφίας, Ιωάννης Μελάς.

**ΙΩΑΝΝΗΣ ΜΕΛΑΣ (Εισηγητής της Πλειοψηφίας):** Ακούσαμε, στη χθεσινή συνεδρίαση, τις ενδιαφέρουσες παρατηρήσεις από τους φορείς, τις οποίες θα επεξεργαστούμε ενόψει και της συζήτησης στην Ολομέλεια.

Αυτό, όμως, που θέλω να κρατήσω ως συμπέρασμα από τη χθεσινή συζήτηση είναι ότι όλοι οι εκπρόσωποι των φορέων δήλωσαν ότι το παρόν νομοσχέδιο, που έρχεται προς ψήφιση, κινείται προς τη σωστή κατεύθυνση και άργησε πάρα πολλά χρόνια, ώστε να αποκτήσουν οι Έλληνες πρόσβαση στο αυτονόητο, σε ψηφιακές υπηρεσίες από το δημόσιο.

Σήμερα, λοιπόν, μπαίνουμε στην ουσία του νομοσχεδίου και στην επεξεργασία της κατ’ άρθρον συζήτησης.

Το σχέδιο νόμου χωρίζεται σε τρία μέρη.

Το πρώτο μέρος αφορά τον Κώδικα Ψηφιακής Διακυβέρνησης.

Με τον Κώδικα Ψηφιακής Διακυβέρνησης ενοποιείται σε ένα κείμενο ολόκληρη η βασική νομοθεσία, σχετικά με την ψηφιακή διακυβέρνηση, επικαιροποιούνται οι ισχύουσες διατάξεις και εισάγονται νέες, ενώ εντάσσεται στο Εθνικό Δίκαιο και η Ευρωπαϊκή Οδηγία για τα ανοιχτά δεδομένα η 1024/2019 και η Ευρωπαϊκή Οδηγία 2102/2016, για την ψηφιακή προσβασιμότητα.

Στα άρθρα 1 έως 4, καθορίζονται ο σκοπός, το πεδίο εφαρμογής του Κώδικα Ψηφιακής Διακυβέρνησης, καθώς και οι Γενικές Αρχές της Ψηφιακής Διακυβέρνησης. Ως Γενικές Αρχές ορίζονται η Αρχή της Νομιμότητας και της Διαφάνειας, η Αρχή της Ισότητας και ιδίως της Προσβασιμότητας, η Αρχή της Χρηστής Διοίκησης και της Αποδοτικότητας και η Αρχή της Ακεραιότητας, της Ασφάλειας και της Εμπιστευτικότητας.

Με το άρθρο 5 του νομοσχεδίου περιγράφεται η λειτουργία της Βίβλου του ψηφιακού μετασχηματισμού. Καθιερώνεται ότι η Εθνική Ψηφιακή Στρατηγική, αποτυπώνεται με απόφαση του Υπουργού Ψηφιακής Διακυβέρνησης στη Βίβλο του ψηφιακού μετασχηματισμού, η οποία θα έχει τετραετή ορίζοντα και θα επικαιροποιείται ετησίως, ανάλογα με τις ιδιαίτερες συνθήκες και τις τεχνολογικές εξελίξεις, φυσικά.

Με τα άρθρα 7 έως 10, συστήνονται η Συντονιστική Επιτροπή του Ψηφιακού Μετασχηματισμού, το εκτελεστικό δίκτυο ψηφιακού μετασχηματισμού, οι υπηρεσίες ψηφιακής διακυβέρνησης στα Υπουργεία και καθιερώνεται ετήσιος διαγωνισμός απονομής βραβείων ψηφιακής διακυβέρνησης.

Το άρθρο 11 αναφέρεται στον πολύ γνωστό προσωπικό αριθμό. Καθιερώνεται ο προσωπικός αριθμός, ο οποίος αποτελεί στοιχείο για την επαλήθευση της ταυτοποίησης των φυσικών προσώπων, που θα συναλλάσσονται με τους φορείς στο δημόσιο τομέα. Με τον προσωπικό αριθμό, διευκολύνεται και απλοποιείται, η διαλειτουργικότητα του δημόσιου τομέα, αφού στο άμεσο μέλλον ο προσωπικός αριθμός θα αποτελεί τον μοναδικό αριθμό που θα καλείται να χρησιμοποιεί ο κάθε πολίτης για όλες τις συναλλαγές με τους δημόσιους φορείς. Ο προσωπικός αριθμός θα αποτελείται από 12 στοιχεία αλφαριθμητικά, εκ των οποίων τουλάχιστον 9 (τα εννέα) θα είναι αριθμητικά. Χορηγείται με τη γέννηση του φυσικού προσώπου και απενεργοποιείται, με το θάνατό του ή την κήρυξή του σε αφάνεια. Τα 9 τελευταία αριθμητικά ψηφία του προσωπικού αριθμού θα αποτελούνται από τον Α.Φ.Μ που γνωρίζουμε σήμερα.

Με τα άρθρα 12 έως 16 ρυθμίζονται οι διαδικασίες έκδοσης, το κύρος και η αποδεικτική ισχύς των ηλεκτρονικών εγγράφων και των εκτυπώσεών τους.

Με τα άρθρα 17 έως 21 καθορίζονται οι ρυθμίσεις για την ηλεκτρονική διακίνηση δημοσίων εγγράφων εντός του ίδιου φορέα, αλλά και μεταξύ των δημόσιων φορέων για το ηλεκτρονικό πρωτόκολλο και την ηλεκτρονική αρχειοθέτηση.

Με τα άρθρα 22 έως 33 ορίζεται η ενιαία ψηφιακή πύλη της Δημόσιας Διοίκησης, το gov.gr, όπως είναι γνωστό, ως το κέντρο της ψηφιακής εξυπηρέτησης, για την παροχή υπηρεσιών του δημοσίου. Καθορίζονται οι διαδικασίες εκτός των άλλων και της αυθεντικοποίησης και της ταυτοποίησης, αλλά και της έκδοσης των διαπιστευτηρίων, προκειμένου να παρέχονται όλες οι παραπάνω υπηρεσίες, με τη μεγαλύτερη δυνατή ασφάλεια.

Το άρθρο 26 αναφέρεται στις θυρίδες, στην ενιαία ψηφιακή πύλη. Με το άρθρο αυτό, καθορίζονται οι λειτουργίες και η χρησιμότητα των ψηφιακών θυρίδων, τόσο οι πολίτες όσο και οι φορείς του δημοσίου θα διαθέτουν ψηφιακές θυρίδες, που θα τηρούνται στην ενιαία ψηφιακή πύλη δημόσιας διοίκησης. Στις θυρίδες των πολιτών θα τηρούνται τα έγγραφα που εκδίδουν οι ίδιοι, καθώς και τα δημόσια έγγραφα που εκδίδονται από τους φορείς του δημοσίου. Αντίστοιχα, στις θυρίδες των φορέων θα τηρούνται τα έγγραφα που απευθύνονται προς τους φορείς και για την πρόσβαση στην ψηφιακή θυρίδα θα απαιτείται η προηγούμενη αυθεντικοποίηση του χρήστη.

Με τα άρθρα 27 έως 43 ρυθμίζονται ζητήματα σχετικά με την έκδοση εγγράφων μέσω της ενιαίας ψηφιακής πύλης, με τις αιτήσεις φυσικών προσώπων μέσω της ενιαίας ψηφιακής πύλης, τον gov.gr, όπως σας είπα και πριν, με την ηλεκτρονική διακίνηση εγγράφων μεταξύ δημοσίων φορέων και φυσικών και νομικών προσώπων ή νομικών οντοτήτων, με το χρόνο παραλαβής και τον υπολογισμό των προθεσμιών, με τις ηλεκτρονικές πληρωμές προς τους φορείς του δημοσίου τομέα, με την ηλεκτρονική καταβολή οφειλών των δημοσίων φορέων, με τα απαιτούμενα δικαιολογητικά για κάθε αίτηση που υποβάλλει ένα φυσικό πρόσωπο.

Στα άρθρα 34 και 35 του σχεδίου νόμου εισάγονται ρυθμίσεις για την καθιέρωση υποχρεωτικής ηλεκτρονικής επικοινωνίας μεταξύ των φορέων του δημοσίου τομέα και των φυσικών ή νομικών προσώπων ή νομικών οντοτήτων. Για τα φυσικά πρόσωπα, παρέχεται το δικαίωμα επιλογής με ηλεκτρονικό ή φυσικό τρόπο επικοινωνίας με το δημόσιο. Επίσης, θεσπίζεται και η υποχρέωση δημιουργίας και διατήρησης διαδικτυακού τόπου για κάθε δημόσιο φορέα.

Στα άρθρα 36 έως 47, στην ελληνική νομοθεσία και το ενιαίο κείμενο του Κώδικα Ψηφιακής Διακυβέρνησης, ενσωματώνεται η Ευρωπαϊκή Οδηγία του 2016/2102, για την προσβασιμότητα των ιστοτόπων και των εφαρμογών για φορητές συσκευές των οργανισμών του δημοσίου τομέα. Καθορίζεται ότι οι ιστότοποι και οι εφαρμογές για φορητές συσκευές, μέσω των οποίων το δημόσιο παρέχει υπηρεσίες, θα πρέπει να είναι προσβάσιμοι στους χρήστες και ιδίως τα άτομα με αναπηρίες. Θεσπίζονται και καθορίζονται οι έννοιες, οι κανόνες, οι όροι, οι προϋποθέσεις και οι απαιτήσεις για τη κατασκευή, το περιεχόμενο και τη λειτουργία των ιστοτόπων και των εφαρμογών για φορητές συσκευές στον οργανισμό του δημοσίου τομέα. Επίσης, δημιουργείται και τηρείται στην Γενική Γραμματεία Ψηφιακής Διακυβέρνησης και Απλούστευσης Διαδικασιών του Υπουργείου Ψηφιακής Διακυβέρνησης, μητρώο δημόσιων ιστοτόπων και εφαρμογών. Προβλέπεται, ακόμη, ότι οι οργανισμοί του δημόσιου τομέα, οφείλουν να καταρτίσουν και να επιμορφώσουν το προσωπικό τους σε θέματα ηλεκτρονικής προσβασιμότητας.

Άρθρα 48 έως 58. Τα άρθρα αυτά ρυθμίζουν ζητήματα σχετικά με την εφαρμογή του κανονισμού 910/2014 της Ε.Ε., το γνωστό eIDAS, καθώς και ζητήματα που αφορούν τις υπηρεσίες εμπιστοσύνης. Αρμόδιος φορέας για τον καθορισμό του απαραίτητου θεσμικού και κανονιστικού πλαισίου για τις υπηρεσίες εμπιστοσύνης, ορίζεται το Υπουργείο Ψηφιακής Διακυβέρνησης, ενώ εποπτική αρχή είναι η Εθνική Επιτροπή Τηλεπικοινωνιών και Ταχυδρομείων. Επίσης, εισάγονται ρυθμίσεις, για πρώτη φορά, σχετικά με τη νομική ισχύ των ηλεκτρονικών υπογραφών σφραγίδων.

Στο άρθρο 58 αναφέρεται ότι η αρχή πιστοποίησης του ελληνικού δημοσίου, είναι η πάροχος υπηρεσιών εμπιστοσύνης του ελληνικού δημοσίου, είναι αρμόδια, δηλαδή, για την έκδοση και διαχείριση πιστοποιητικών, για τη παροχή υπηρεσιών εμπιστοσύνης σε όλους τους φορείς του δημοσίου τομέα και δύναται να παρέχει εγκεκριμένες και μη εγκεκριμένες υπηρεσίες εμπιστοσύνης.

Στα άρθρα 59 έως 74, ενσωματώνεται στην ελληνική νομοθεσία η Ευρωπαϊκή Οδηγία 1024/2019, για τα ανοικτά δεδομένα και τη περαιτέρω χρήση πληροφοριών του δημοσίου τομέα. Επίσης, αναδιατυπώνονται οι διατάξεις για τη καθιέρωση της αρχής ανοιχτής διάθεσης και περαιτέρω χρήσης των εγγράφων, των πληροφοριών και των δεδομένων, που είτε βρίσκονται στη κατοχή των φορέων του δημόσιου τομέα, είτε χρηματοδοτούνται από δημόσιους πόρους.

Στα άρθρα 75 έως 83 του σχεδίου νόμου ενσωματώνονται στο ενιαίο κείμενο του Κώδικα Ψηφιακής Διακυβέρνησης διατάξεις σχετικά με τη διαύγεια και τη ψηφιακή διαφάνεια.

Στο άρθρο 76, πιο συγκεκριμένα, καθορίζεται το πεδίο εφαρμογής της ψηφιακής διαφάνειας και η υποχρέωση ανάρτησης στο διαδίκτυο πράξεων των φορέων του δημοσίου τομέα, όπως και η δημιουργία των προϋποθέσεων και των διαδικασιών για τη δημοσιοποίηση των πράξεων αυτών.

Επίσης, ορίζεται πως οι πράξεις που είναι αναρτημένες στο διαδίκτυο, σύμφωνα με τα άρθρα 55 έως 80, γίνονται υποχρεωτικά αποδεκτές από άλλους φορείς του Δημοσίου και του ιδιωτικού τομέα. Επίσης, για τη χρήση του ΑΔΑ, θα μπορεί να γίνει άμεσα αναζήτηση των αναρτημένων πράξεων, τόσο κατά τη διεκπεραίωση των υποθέσεων των διοικούμενων όσο και κατά την επικοινωνία μεταξύ των φορέων. Ακόμη, προβλέπεται έκδοση Προεδρικού Διατάγματος σε συνεργασία με την Αρχή Προστασίας Δεδομένων Προσωπικού Χαρακτήρα, που θα ορίζει τι πρέπει και τι δεν πρέπει να αναρτάται στη Διαύγεια για λόγους προστασίας προσωπικών δεδομένων.

Άρθρο 84. Αναφέρεται στη διαλειτουργικότητα των φορέων του Δημοσίου. Προβλέπεται ότι η Γενική Γραμματεία Πληροφοριακών Συστημάτων Δημόσιας Διοίκησης του Υπουργείου Ψηφιακής Διακυβέρνησης είναι υπεύθυνη για την ηλεκτρονική ταυτοποίηση, αυθεντικοποίηση, των φυσικών προσώπων και της διαλειτουργικότητας των επιμέρους μητρώων των φορέων του δημόσιου τομέα και για τη λειτουργία του Κέντρου Διαλειτουργικότητας (ΚΕΔ). Μέχρι την 1/7/2022, οι φορείς του Δημοσίου υποχρεούνται, στο πλαίσιο της αναζήτησης δικαιολογητικών, πιστοποιητικών ή εγγράφων για την άσκηση των αρμοδιοτήτων των φορέων του δημοσίου τομέα, να διαθέτουν, μέσω διαδικτυακής υπηρεσίας, στο Κέντρο Διαλειτουργικότητας (ΚΕΔ) το σύνολο των δεδομένων που περιλαμβάνονται σε όλα τα παραπάνω έγγραφα.

Άρθρα 85 έως 88. Καθιερώνεται η Αρχή του First Cloud Policy. Όλα τα δεδομένα, πλέον, θα αποθηκεύονται στο Νέφους.

Άρθρο 86. Ορίζεται η παροχή ψηφιακών υπηρεσιών από τους φορείς του δημόσιου τομέα, ότι μπορεί να γίνει με τη χρήση υποδομών Νέφος και ιδίως μέσα από τις κεντρικές υποδομές του Κυβερνητικού Νέφους Δημοσίου Τομέα (G-Cloud) ή του Κυβερνητικού Νέφους Τομέα Έρευνας και Εκπαίδευσης (RE-Cloud) ή του Κυβερνητικού Νέφους του Τομέα Υγείας (H-Cloud). Με τον τρόπο αυτό, ενισχύεται η ασφαλή αποθήκευσης των δεδομένων του δημοσίου και πλέον, η προστασία των δεδομένων περιορίζεται σε μια υποδομή και όχι σε πολλές και διαφορετικές και αμφιβόλου ποιότητας και επιπέδου ασφάλειας.

Άρθρο 89. Αναφέρεται στο Μητρώο Διαλειτουργικότητας. Ορίζεται ότι στη Γενική Γραμματεία Πληροφοριακών Συστημάτων Δημόσιας Διοίκησης (Γ.Γ.Π.Σ.Δ.Δ.) δημιουργείται και τηρείται Μητρώο Διαλειτουργικότητας, με σκοπό τη διαρκή καταγραφή και αποτύπωση των διαδικτυακών υπηρεσιών των φορέων του δημοσίου τομέα.

Το Μητρώο Διαλειτουργικότητας αξιοποιείται για την εφαρμογή Ενιαίου Τεχνολογικού Πλαισίου και Προτύπων Διαλειτουργικότητας για το σχεδιασμό και την παραγωγική λειτουργία νέων διαδικτυακών υπηρεσιών των φορέων του δημόσιου τομέα, για τη διασφάλιση της διαλειτουργικότητας και ανταλλαγή δεδομένων μεταξύ των πληροφοριακών συστημάτων των φορέων του Δημοσίου και για τον τεχνικό σχεδιασμό σύνθετων διαδικτυακών υπηρεσιών μέσω του Κέντρου Διαλειτουργικότητας.

Άρθρο 90. Συστήνεται και τηρείται το Εθνικό Μητρώο Διαδικασιών από τη Γενική Γραμματεία Ψηφιακής Διακυβέρνησης και Απλούστευσης Διαδικασιών του Υπουργείου Ψηφιακής Διακυβέρνησης. Σκοπός του είναι η καταγραφή και η αποτύπωση των ψηφιακών ή φυσικών διοικητικών διαδικασιών του δημόσιου τομέα, καθώς και των δεδομένων που περιέχουν. Οι φορείς του δημοσίου τομέα με αρμοδιότητα θεσμοθέτηση διοικητικών διαδικασιών υποχρεούνται να προβαίνουν σε αρχική καταχώριση και καταχώριση κάθε μεταβολής των διαδικασιών εντός τριών μηνών. Με αυτό τον τρόπο, τελειώνει επιτέλους το φαινόμενο κάθε υπηρεσία και κάθε υπάλληλος να ζητάει διαφορετικά δικαιολογητικά για τις ίδιες διαδικασίες.

Άρθρο 91. Μητρώο Διαδικτυακών Τόπων. Συστήνεται και τηρείται το Μητρώο Ιστοσελίδων του Ελληνικού Δημοσίου. Με τον τρόπο αυτό, θωρακίζονται οι κρατικές ιστοσελίδες από κυβερνοεπιθέσεις και παρέχεται κεντρικά, πλέον, ασπίδα κυβερνοασφάλειας.

Άρθρα 92 έως 95. Καθορίζεται το μοντέλο λειτουργίας του δικτύου 5G στη χώρα μας. Πιο συγκεκριμένα, το άρθρο 92 προβλέπει την αξιοποίηση του τμήματος ζώνης ραδιοσυχνοτήτων για σκοπούς έρευνας, καινοτομίας και ανάπτυξης προϊόντων ή υπηρεσιών που λειτουργούν σε δίκτυα 5ης γενιάς. Επίσης, προβλέπεται η δυνατότητα δωρεάν παραχώρησης για διάστημα 12 μηνών σε εταιρείες, πανεπιστήμια, ερευνητικά κέντρα τμήμα του φάσματος, για να αναπτύξουν προϊόντα και υπηρεσίες πάνω στις υποδομές του δικτύου 5G.

Ταυτόχρονα, προβλέπεται και η δυνατότητα σε φορείς της Γενικής Κυβέρνησης και λοιπούς φορείς του Δημοσίου να είναι πιλοτικοί χρήστες των παραπάνω προϊόντων.

Με το άρθρο 93 συστήνεται η Εταιρεία Συμμετοχής «5G Α.Ε.» ως άμεση θυγατρική της Ελληνικής Εταιρείας Συμμετοχών και Περιουσίας Α.Ε. το γνωστό Υπερταμείο, ορίζονται η έδρα της, οι κανόνες λειτουργίας της, ο σκοπός, το μετοχικό της κεφάλαιο στα 100.000 ευρώ και τα Όργανα Διοίκησης της Εταιρείας, καθώς και οι αρμοδιότητές τους. Αποκλειστικός σκοπός της Εταιρείας είναι η σύσταση και η διαχείριση του Ταμείου «ΦΑΙΣΤΟΣ». Τι είναι το Ταμείο «ΦΑΙΣΤΟΣ» ορίζεται στο άρθρο 94. Προβλέπεται, λοιπόν, η σύσταση του Ταμείου «ΦΑΙΣΤΟΣ» από την Εταιρεία Συμμετοχής «5G Α.Ε.» με τη μορφή αμοιβαίου κεφαλαίου.

Το ενεργητικό του Ταμείου «ΦΑΙΣΤΟΣ» θα προκύψει από το 25% των εσόδων του Δημοσίου που θα προέρχονται από το διαγωνισμό που θα διενεργηθεί για τη χορήγηση δικαιωμάτων χρήσης ραδιοσυχνοτήτων. Αποκλειστικός σκοπός του Ταμείου είναι οι επενδύσεις σε επιχειρήσεις που δραστηριοποιούνται στην έρευνα και στην ανάπτυξη προϊόντων και υπηρεσιών που λειτουργούν σε υποδομές 5G.

Αξίζει να σημειωθεί, όπως ανέφερε και ο Υπουργός, ο κ. Πιερρακάκης, στην πρώτη συνεδρίαση της Επιτροπής μας, ότι, μετά από διαπραγμάτευση με τους θεσμούς, πέτυχε να μην αποδοθεί ολόκληρο το ποσό που θα προκύψει από το διαγωνισμό των ραδιοσυχνοτήτων στην εξυπηρέτηση του χρέους, όπως ορίζεται με νόμο από το 2011.

Το άρθρο 95 αφορά τις περιοχές εκτός τηλεοπτικής κάλυψης τις γνωστές και ως «λευκές περιοχές». Αυξάνονται οι περιοχές που θα αποκτήσουν, πλέον, τη δυνατότητα τηλεοπτικής κάλυψης κατά 520. Με τις συγκεκριμένες ρυθμίσεις η διαδικασία για τους δικαιούχους επιταχύνεται και, πλέον, θα γίνεται και ηλεκτρονικά μέσω του gov.gr ή των ΚΕΠ. Τέλος, αυξάνεται ο χρόνος εγγύησης από τα 2 στα 8 έτη και καλύπτεται με αυτόν τον τρόπο όλη η διάρκεια της παρεχόμενης υπηρεσίας.

Στο άρθρο 98 ρυθμίζονται θέματα που αφορούν την κοινωνία της πληροφορίας Α.Ε., εκσυγχρονίζεται η λειτουργία της, δίνεται η δυνατότητα να συνάπτει προγραμματικές συμφωνίες με ερευνητικά κέντρα ή άλλα δημόσια ερευνητικά κέντρα, Ινστιτούτα, Πανεπιστημιακά Ιδρύματα και άλλα Επιμελητήρια.

Με το άρθρο 99 καταργείται το FAX στο Ελληνικό Δημόσιο. Πολύ σύντομα, δεν θα υπάρχει χρήση της τηλεομοιοτυπίας στη διαδικασία ανταλλαγής εγγράφων στο Ελληνικό Δημόσιο.

Στα άρθρα 100-103 ρυθμίζονται διατάξεις του Κώδικα Διοικητικής Διαδικασίας, του Κώδικα Διοικητικής Δικονομίας και του Κώδικα Πολιτικής Δικονομίας για την αποδεικτική ισχύ των ηλεκτρονικών δημοσίων εγγράφων.

Το μέρος Β΄ του νομοσχεδίου αφορά τον Κώδικα Ηλεκτρονικών Επικοινωνιών.

Ο Κώδικας Ηλεκτρονικών Επικοινωνιών ενσωματώνει στο Ελληνικό Δίκτυο την οδηγία 1972/2018 της Ευρωπαϊκής Ένωσης και συστηματοποιούνται σε ένα ενιαίο κείμενο ισχύουσες και νέες ρυθμίσεις με σκοπό τη θεσμοθέτηση εναρμονισμένου πλαισίου για την οργάνωση και τη λειτουργία των νέων επικοινωνιών.

Ο Κώδικας Ηλεκτρονικών Επικοινωνιών στοχεύει στην προώθηση επενδύσεων στα δίκτυα πολύ υψηλής αποδοτικότητας, στην τόνωση του ανταγωνισμού και ανάπτυξη της αγοράς ηλεκτρονικών επικοινωνιών και στην προστασία των τελικών χρηστών, των καταναλωτών, δηλαδή, ώστε οι πολίτες και οι επιχειρήσεις να μπορούν να απολαμβάνουν υψηλής ποιότητας συνδεσιμότητα και αυξημένη επιλογή καινοτόμων ψηφιακών υπηρεσιών σε ανταγωνιστικές τιμές.

Με τα άρθρα 109 – 119 καθορίζεται το πεδίο εφαρμογής, οι στόχοι του νέου πλαισίου και οι αρμόδιοι φορείς υλοποίησης, το Υπουργείο Ψηφιακής Διακυβέρνησης και η Εθνική Επιτροπή Τηλεπικοινωνιών και Ταχυδρομείων.

Στα άρθρα 120-191 εξειδικεύονται οι όροι που συνδέουν το καθεστώς της γενικής άδειας για την παροχή δικτύων ή υπηρεσιών ηλεκτρονικών επικοινωνιών. Καθορίζονται οι υποχρεώσεις, τα δικαιώματα χρήσης ραδιοφάσματος, τα δικαιώματα πόρων αριθμοδότησης, αλλά και οι επιβαλλόμενες, κατά περίπτωση, κυρώσεις σε περίπτωση παράβασης των διατάξεων αυτών. Επιπλέον, προσδιορίζονται οι διοικητικές επιβαρύνσεις που επιβάλλονται από την Εθνική Επιτροπή Τηλεπικοινωνιών και Ταχυδρομείων στις επιχειρήσεις που παρέχουν δίκτυα ή υπηρεσίες ηλεκτρονικών επικοινωνιών. Επίσης, προβλέπεται ότι το Υπουργείο Ψηφιακής Διακυβέρνησης διεξάγει γεωγραφικές έρευνες για την ανάπτυξη δικτύων εντός συγκεκριμένου χρονοδιαγράμματος.

Καθορίζονται, ακόμη, οι διαδικασίες εδραίωσης της εσωτερικής αγοράς ηλεκτρονικών επικοινωνιών, το πλαίσιο παρακολούθησης των επιχειρήσεων με σημαντική ισχύ στην αγορά, οι κανόνες εισόδου και ανάπτυξης δικτύων στην αγορά και προβλέπονται ακόμη οι διαδικασίες για τη χορήγηση δικαιωμάτων διέλευσης σε παρόχους δημόσιων δικτύων ηλεκτρονικών επικοινωνιών που εφαρμόζονται και για τα κρατικά δίκτυα ηλεκτρονικών επικοινωνιών χωρίς την υποχρέωση καταβολής τελών.

Τέλος, προβλέπονται κυρώσεις στους παρόχους από τους φορείς που ασκούν την εποπτεία.

Σε σχέση με τα άρθρα 192 έως 200. Καθορίζονται υποχρεώσεις καθολικής υπηρεσίας. Στο πεδίο της, περιλαμβάνεται η οικονομικά προσιτή και επαρκής πρόσβαση στο διαδίκτυο σε όλους καταναλωτές, ανεξαρτήτως εισοδήματος και τοποθεσίας, ενώ ρυθμίζονται και θέματα σχετικά με την προστασία του καταναλωτή και τη χρήση υπηρεσιών.

Στα άρθρα 201 έως 227 ορίζεται ότι η Εθνική Επιτροπή Τηλεπικοινωνιών και Ταχυδρομείων, εξασφαλίζει, ότι οι τελικοί χρήστες έχουν πρόσβαση ατελώς σε τουλάχιστον ένα ανεξάρτητο εργαλείο σύγκρισης. Με τον τρόπο αυτό, θα μπορούν να συγκρίνουν και να αξιολογούν διαφορετικές υπηρεσίες πρόσβασης στο διαδίκτυο.

Τέλος, διαμορφώνεται η λειτουργία του 112 και επικαιροποιούνται οι ρυθμίσεις λειτουργείας της ευρωπαϊκής ανοικτής τηλεφωνικής γραμμής για την καταγγελία περιπτώσεων που αφορούν αγνοούμενα παιδιά, το 116000 όπως είναι γνωστό.

Στο τελευταίο μέρος του νομοσχεδίου, στο άρθρο 230, προβλέπεται η τροποποίηση του καταστατικού της ΜΟΔ Α.Ε., ώστε να μπορεί να αναλαμβάνει η τεχνική της υπηρεσία για τους φορείς του δημόσιου τομέα, την υλοποίηση έργων που χρηματοδοτούνται από το ΠΔΕ. Επίσης, θα μπορεί να παρέχει υποστήριξη σε οργανισμούς τοπικής αυτοδιοίκησης Ά και ΄Β βαθμού και νομικά τους πρόσωπα, για την υλοποίηση χρηματοδοτούμενων προγραμμάτων. Μία σημαντική ρύθμιση κατά την άποψή μας, όπου θα κάνει γρηγορότερη την απορρόφηση των ευρωπαϊκών κονδυλίων. Σας ευχαριστώ πολύ.

**ΜΑΞΙΜΟΣ ΧΑΡΑΜΠΟΠΟΥΛΟΣ (Πρόεδρος της Επιτροπής):** Τον λόγο έχει η Εισηγήτρια της Μειοψηφίας, η συνάδελφος βουλευτής κυρία Γκαρά.

**ΑΝΑΣΤΑΣΙΑ (ΝΑΤΑΣΑ) ΓΚΑΡΑ (Εισηγήτρια της Μειοψηφίας):** Κύριοι Υπουργοί, κυρίες και κύριοι συνάδελφοι, πριν ξεκινήσω την εισήγησή μου, θα μου επιτρέψετε να ευχηθούμε περαστικά στον συνάδελφο Μάριο Κάτση, οποίος είχε ένα μικρό ατύχημα και ευχόμαστε στην επόμενη συνεδρίαση να βρίσκεται κοντά μας και να μην χρειαστεί να τον αντικαταστήσουμε για άλλη μια φορά. Περαστικά, λοιπόν, στον συνάδελφο.

Συνεχίζουμε, λοιπόν, με την επεξεργασία κατ’ άρθρον του παρόντος νομοθετήματος, το οποίο όπως έχουμε αναλύσει στις προηγούμενες συνεδριάσεις, το πρώτο του μέρος παραπλανητικά ονομάζεται «Κώδικας Ψηφιακής Διακυβέρνησης», καθώς, στην πραγματικότητα, φιλοδοξεί να είναι ένα εγχειρίδιο όπως σωστά είχε πει και ο συνάδελφος Εισηγητής της Πλειοψηφίας, το οποίο όμως δεν αποτελεί κωδικοποίηση νομοθεσίας, αλλά μία συρραφή παλαιότερων νόμων 3979, 3861, 4591 και άλλους, που ξανά ψηφίζονται σήμερα μαζί με κάποιες νέες διατάξεις νόμου. Περίπου 50 άρθρα.

Θα μου επιτρέψετε και ένα πολιτικό σχόλιο, πριν προχωρήσω στην ανάλυση των άρθρων, προκειμένου να αποκαταστήσουμε, όσο μπορούμε, την πολιτική τάξη σε σχέση με σχόλια που ακούστηκαν από τη συνάδελφο Εισηγήτρια του ΚΙΝΑΛ. Δεν είναι τυχαίο ότι τα εν λόγω νομοσχέδια εισηγήθηκαν στη Βουλή προοδευτικά μέλη πάνω από μιας κυβερνήσεων του παρελθόντος. Υπουργοί που, επίσης δεν είναι τυχαίο, σήμερα είναι μέλη της κοινοβουλευτικής ομάδας του ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ, τη μεγάλη προοδευτική δημοκρατική παράταξη του τόπου μας, από όποιον πολιτικό χώρο κι αν προέρχονταν στο παρελθόν.

Το νομοσχέδιο, λοιπόν, επιστρέφω, περιλαμβάνει πολλές διατάξεις. Θετικές στη συντριπτική πλειοψηφία τους, για τις οποίες τοποθετήθηκαν αναλυτικά χθες και οι εξωκοινοβουλευτικοί φορείς. Για την οικονομία του χρόνου, θα εστιάσω σήμερα μόνο σε αυτές που χρήζουν περαιτέρω σχολιασμού, για τις οποίες προτείνουμε και ορισμένες τροποποιήσεις.

Στο κεφάλαιο β΄, άρθρα 5 έως 10, σύστημα διακυβέρνησης. Στο άρθρο 5, έχουμε την επανανομοθέτηση της Βίβλου ψηφιακού μετασχηματισμού, για την οποία, δυστυχώς, αποδεικνύεται ότι πληρώνουμε, ως χώρα, ένα πολύ υψηλό τίμημα. Το τίμημα της καθυστέρησης 14 μηνών στην ψηφιακή σύγκλιση και τον μετασχηματισμό. Κι αν δεν ακούτε εμάς, σας τα επισήμανε χθες και ο ΣΕΔ, τον οποίο έχετε βάλει και στο κυβερνητικό σχήμα.

Επικαλείστε, μόνο στα λόγια και στα τηλεοπτικά πάνελ, δυστυχώς, ότι φέρνετε επενδύσεις. Ωστόσο, έχουν παγώσει όλα τα μεγάλα έργα, με την αιτιολογία ότι δεν έχει εκδοθεί ακόμη η Βίβλος. Όταν αναλάβατε, είχατε την «Εθνική Ψηφιακή Στρατηγική 2016-2021», εγκεκριμένη από την Ευρωπαϊκή Ένωση. Μια έτοιμη δουλειά, πάνω στην οποία έτρεχαν και συγκεκριμένα έργα. Πάνω σε αυτήν, θα μπορούσατε όχι απλά να συνεχίσετε το έργο του ΣΥΡΙΖΑ που κάνετε μέχρι σήμερα, αλλά να βγάλετε και επιπλέον σημαντικά έργα. Ωστόσο, βλέπουμε –δυστυχώς, ξαναλέω- μία ακατανόητη στασιμότητα.

Ακόμη και αν δεχτούμε, βέβαια, ότι η Βίβλος θα διαφέρει από την Εθνική Στρατηγική και θα συγκεκριμενοποιήσει τους άξονες, όπως είπατε, αναρωτιόμαστε: Άξιζε το τίμημα των δεκατεσσάρων μηνών καθυστέρησης; Τη στιγμή, μάλιστα, που όταν αναλάβατε μας λέγατε ότι την είχατε ήδη έτοιμη και επεξεργασμένη από καιρό.

Σήμερα, λοιπόν, προτείνουμε να βάλετε τουλάχιστον, στην εξουσιοδοτική διάταξη, χρονικό όριο για την έκδοση της αντίστοιχης Υπουργικής Απόφασης. Η αγορά και η κοινωνία, κυρίες και κύριοι συνάδελφοι, δεν μπορεί να περιμένει άλλο. Ήδη πέρασαν δεκατέσσερις μήνες καθυστέρησης.

Στο άρθρο 9, κύριε Υπουργέ, πρέπει να δώσετε προσοχή εν γένει στην πράξη της εφαρμογής του Συστήματος Ψηφιακής Διακυβέρνησης. Η επιτυχία των σχεδιασμών, άλλωστε, αποδεικνύεται στην πράξη. Ίσως έχουμε συχνά στο μυαλό μας τα δεδομένα που ισχύουν στις κεντρικές υπηρεσίες, αλλά αν πάμε, για παράδειγμα, στην περιφέρεια της χώρας και στην Τοπική Αυτοδιοίκηση, ιδιαίτερα σε μειονεκτικές και ορεινές περιοχές, εκεί η εφαρμογή σχεδιασμών, πολλές φορές, προσκρούει σε εμπόδια που δεν μπορεί να φανταστεί κανείς.

Σάς πρότεινε, χθες, και η ΚΕΔΕ, με Κοινή Υπουργική Απόφαση με τον Υπουργό Εσωτερικών, να προσδιορίζεται ο τρόπος εφαρμογής των διατάξεων του παρόντος, στους δήμους και ειδικότερα στους μικρούς ορεινούς και νησιωτικούς δήμους. Η διοίκηση θέλει προτυποποίηση και σαφείς κανόνες, για να μετασχηματιστεί αποτελεσματικά.

Κεφάλαιο Γ. Άρθρο 11. Προσωπικός αριθμός. Εδώ, κυρίες και κύριοι συνάδελφοι, εκφράζουμε την αμφιβολία μας σε ποιο βαθμό έχετε επεξεργαστεί το ζήτημα και πόσο ορθές είναι οι σημερινές σας αποφάσεις για τον δωδεκαψήφιο αριθμό, με βάση το ΑΦΜ. Πριν από δύο μήνες, που βγήκε το νομοσχέδιο σε διαβούλευση, προτείνατε εννιαψήφιο αριθμό που ταυτιζόταν με το ΑΦΜ. Μάλιστα, υποστηρίζατε ότι επεξεργάζεστε το θέμα, πολλούς μήνες πριν το αναρτήσετε στη διαβούλευση.

Τώρα, φέρνετε μία διαφορετική διάταξη, λέγοντας -στην πρώτη συνεδρίαση- ότι η αλλαγή έγινε έπειτα από συνεννόηση με την Αρχή Προστασίας Δεδομένων Προσωπικού Χαρακτήρα. Παραδέχεστε, δηλαδή, κύριε Υπουργέ, ότι δεν είχατε επαρκή συνεργασία με την Ανεξάρτητη Αρχή, προτού βάλετε το νομοσχέδιο σε διαβούλευση. Εκτιμούμε, δυστυχώς, ότι υπάρχει κάποιο πρόβλημα εν γένει με τη συνεργασία σας με μία πολύ κομβική Ανεξάρτητη Αρχή. Η ανησυχία μας εντείνεται αν λάβουμε υπόψη ότι η Αρχή Προστασίας Προσωπικών Δεδομένων, δύο φορές από συνεδριάσεις μας, απουσίασε από τη Βουλή, στέλνοντας υπόμνημα, στο οποίο ανέφερε πως δεν είχε επαρκή χρόνο επεξεργασίας των διατάξεων, καθώς δεν ζητήθηκε από την ίδια η γνώμη της στη νομοπαρασκευαστική διαδικασία.

Πέραν αυτού, όμως, εμείς έχουμε να κάνουμε την εξής παρατήρηση, σε συνδυασμό και με την εξουσιοδοτική διάταξη που αναφέρεται στην ανάρτηση στοιχείων στη ΔΙΑΥΓΕΙΑ:

Λέτε, στο άρθρο 79, στην προστασία δεδομένων προσωπικού χαρακτήρα «η ανάρτηση των πράξεων που αναφέρονται στο άρθρο 76 στο διαδίκτυο και η οργάνωση της αναζήτησης πληροφοριών πραγματοποιείται με την επιφύλαξη των εθνικών και ενωσιακών κανόνων για την προστασία του ατόμου από την επεξεργασία δεδομένων προσωπικού χαρακτήρα». Καταλαβαίνουμε, από τη μία, ότι ο προσωπικός αριθμός θα είναι προσωπικό δεδομένο και θα υπόκειται σε καθεστώς προστασίας. Από την άλλη, όμως, θεωρούμε ότι το ΑΦΜ -για παράδειγμα, αναδόχων δημοσίων έργων- θα πρέπει να αναρτάται στη ΔΙΑΥΓΕΙΑ, ώστε να μπορεί ο κάθε φορολογούμενος πολίτης να γνωρίζει πού πηγαίνει το κρατικό χρήμα, δηλαδή τα δικά του χρήματα.

Η αναφορά, λοιπόν, πως στο σχετικό Προεδρικό Διάταγμα, για τον ορισμό του είδους των στοιχείων που θα αναρτώνται στη ΔΙΑΥΓΕΙΑ, μπορεί να αφαιρεθεί ο ΑΦΜ, μας βρίσκει αντίθετους. Και ρωτάμε ευθέως και περιμένουμε μία απάντηση, από εσάς, κύριοι αρμόδιοι Υπουργοί: Θα υπάρχει το πεδίο ΑΦΜ αναδόχου αποδέκτη ή, επειδή εμπλέκεται με τον προσωπικό αριθμό, θα υπάρχει θέμα προσωπικών δεδομένων; Σκοπεύετε να αφαιρέσετε οποιοδήποτε φίλτρο αναζήτησης από τη ΔΙΑΥΓΕΙΑ; Αυτό πρέπει να το ξεκαθαρίσετε σήμερα. Πρέπει να διασφαλιστεί, ίσως και με ρητή διατύπωση στα άρθρα για τη ΔΙΑΥΓΕΙΑ, η ανάρτηση των στοιχείων των αναδόχων.

Σας ξεκαθαρίζουμε ότι εμείς, σαν ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ, δεν θα επιτρέψουμε, σε καμία περίπτωση, στην Κυβέρνηση των αρίστων -παρόλα αυτά διασπαθιστών του δημοσίου χρήματος- να καταργήσει, με οποιοδήποτε τρόπο, τη ΔΙΑΥΓΕΙΑ, ώστε να μην βλέπουν οι πολίτες πού πάει το δημόσιο χρήμα από την πανδημία των απευθείας αναθέσεων.

Δυστυχώς, η Κυβέρνηση της ΝΔ έχει βάλει στο μάτι τόσο τη Διαύγεια όσο και το ΑΣΕΠ, γι’ αυτό και το παρακάμπτετε σε εκατοντάδες ρουσφετολογικούς διορισμούς στο δημόσιο. Εμείς, από την άλλη, θα υπερασπιστούμε μέχρι τέλους τη Διαύγεια, την κορυφαία αυτή, ομολογουμένως από όλους, θεσμική τομή διαφάνειας και ελέγχου για το πολιτικό μας σύστημα. Στις διατάξεις των υπόλοιπων άρθρων για τη Διαύγεια δεν έχουμε να παρατηρήσουμε κάτι, γιατί, κατά κύριο λόγο, αποτελούν επανάληψη της προϋπάρχουσας νομοθεσίας.

Στο κεφάλαιο Δ΄, άρθρα 12 – 16 «Γενικές διατάξεις για τα ηλεκτρονικά έγγραφα», έχουμε διατάξεις για την υποχρεωτικότητα έκδοσης και ισχύος των ηλεκτρονικών δημοσίων εγγράφων που φέρουν ηλεκτρονικές υπογραφές και σφραγίδες.

Στο κεφάλαιο Ε΄, άρθρα 17 με 21 «Ενδοδιοικητική οργάνωση ψηφιακής διακυβέρνησης». Τα άρθρα αυτά αφορούν στην ηλεκτρονική διακίνηση δημοσίων εγγράφων εντός του κάθε φορέα, μεταξύ των φορέων, πρωτόκολλα, αρχειοθέτηση, καθώς και το χρονοδιάγραμμα σύνδεσης των τοπικών συστημάτων ηλεκτρονικής διακίνησης εγγράφων, γνωστό ως ΣΗΔΕ, με το κεντρικό ΣΗΔΕ. Έχουμε, στις διατάξεις αυτές, ουσιαστικά, τη μελέτη του έργου του κεντρικού ΣΗΔΕ που συμβασιοποιήθηκε τον Μάιο του 2019 και χρειάζεται να επιταχύνεται γιατί, ακόμη και σήμερα, δεν έχει ολοκληρωθεί. Είναι ένα κομβικό έργο. Αν θέλουμε να μιλάμε για ψηφιακή διακυβέρνηση, επαναλαμβάνω, πρέπει να επιταχύνουμε την ολοκλήρωσή του.

Το εμβληματικό αυτό έργο που εμπνεύστηκε, σχεδίασε και χρηματοδότησε η κυβέρνηση του ΣΥΡΙΖΑ και, πολύ σωστά, σήμερα νομοθετούνται οι απαραίτητες εφαρμοστικές διατάξεις, είναι ο βασικός πυλώνας ψηφιακού μετασχηματισμού του δημοσίου και πάνω σε αυτό θα πατήσει και η δημόσια διοίκηση στη νέα ψηφιακή εποχή. Έργο το οποίο εξοικονομεί 400 εκατομμύρια ευρώ τον χρόνο σε πόρους και εργατοώρες, που εξασφαλίζει ταχύτητα, διαφάνεια, διαλειτουργικότητα στη ψηφιακή διακυβέρνηση.

Κεφάλαιο ΣΤ΄, άρθρα 22 έως 33, «Παροχή ψηφιακών δημόσιων υπηρεσιών. Ενιαία ψηφιακή πύλη της δημόσιας διοίκησης». Το κεφάλαιο αφορά σε ψηφιακές υπηρεσίες από όλα τα υπουργεία μέσω της ενιαίας ψηφιακής πύλης gov.gr, η οποία συγκέντρωσε σε έναν κόμβο τα έγγραφα που εκδίδονται μέσω αυτής, καθώς και διατάξεις για τις ηλεκτρονικές πληρωμές και βρίσκεται σε θετική κατεύθυνση.

Κεφαλαίο Ζ΄, άρθρα 34 – 35, «Επικοινωνία και ιστότοποι». Και αυτό το κεφάλαιο για την ηλεκτρονική επικοινωνία φυσικών και νομικών προσώπων με τους δημόσιους φορείς, καθώς και για τα ενιαία πρότυπα που υποχρεωτικά πρέπει να ακολουθούνται στους ιστοτόπους των φορέων βρίσκεται σε θετική κατεύθυνση.

Κεφάλαιο Η΄, άρθρα 36 έως 47, «Ψηφιακή προσβασιμότητα». Πρόκειται για copy – paste των διατάξεων του μέρους Α΄ του νόμου 4591 / 2019, οι οποίες με το παρόν καταργούνται και επανανομοθετούνται. Αφορούν την ενσωμάτωση στην ελληνική νομοθεσία της οδηγίας 2016 / 2102 του Ευρωπαϊκού Κοινοβουλίου και του Συμβουλίου της 26ης Οκτωβρίου 2016 για την προσβασιμότητα των ιστοτόπων και των εφαρμογών για φορητές συσκευές των οργανισμών του δημόσιου τομέα. Ο νόμος 4591 ψηφίστηκε τον Φεβρουάριο του 2019. Ακολούθησε, όμως, η προεκλογική περίοδος και από τότε, όπως είπε και ο εκπρόσωπος της ΕΣΑΜΕΑ χθες, δεν έχει εφαρμοστεί στο κατ’ ελάχιστο. Δεκατέσσερις μήνες μετά τις εκλογές έρχεστε να εντάξετε αυτές τις διατάξεις στο παρόν νομοθέτημα γιατί, όπως μάθαμε χθες από τον εκπρόσωπο της ΕΣΑΜΕΑ, έχει αλλάξει η δομή του Υπουργείου. Αν είναι αυτός ο λόγος, γιατί δεν το κάνατε εδώ και δεκατέσσερις μήνες, ώστε να προχωρούσατε στην εφαρμογή του με έκδοση των σχετικών υπουργικών αποφάσεων και λοιπών διατάξεων που απαιτούνται; Σε κάθε περίπτωση θεωρούμε την υλοποίηση της προσβασιμότητας σε κάθε επίπεδο ως πολύ σημαντική, αν θέλουμε να λέμε ότι ζούμε σε μία δημοκρατική σύγχρονη πολιτεία, που σέβεται τα δικαιώματα κάθε πολίτη της.

Για την εξουσιοδότηση διάταξη που αφορά το άρθρο 46, για τη σχετική επιμόρφωση των υπαλλήλων και ευαισθητοποίηση του κοινού, όπως ακούστηκε και στη συνεδρίαση των φορέων, απαιτείται η αποσαφήνιση της διαδικασίας των εισηγήσεων που θα κάνουν το ΕΚΔΔΑ και η ΕΣΑΜΕΑ.

Τα άρθρα 48 έως 58 αφορούν στις υπηρεσίες εμπιστοσύνης. Στα εν λόγω άρθρα, όπου έχουμε θέματα σχετικά με υπηρεσίες εμπιστοσύνης, στη νομική ισχύ ηλεκτρονικών υπογραφών και σφραγίδων, την ηλεκτρονική υπηρεσία συστημένης παράδοσης, την αρχή πιστοποίησης του ελληνικού δημοσίου και λοιπά δεν έχουμε να αναφέρουμε κάτι αξιοσημείωτο. Είναι σε θετική κατεύθυνση.

Τα άρθρα 59 έως 74 αφορούν στα ανοιχτά δεδομένα. Εξαρχής, κυρίες και κύριοι συνάδελφοι, επισημαίνω πως το θέμα των ανοιχτών δεδομένων είναι ιδιαίτερα σημαντικό. Τα ανοικτά δεδομένα είναι ένα κρίσιμο και χρήσιμο εργαλείο που γεφυρώνει τη δημόσια διοίκηση με την κοινωνία, αλλά και την οικονομία.

Το έργο του ψηφιακού μετασχηματισμού του γεωργικού τομέα, για παράδειγμα, που σχεδίασε ως κυβέρνηση ο ΣΥ.ΡΙΖ.Α., βασιζόταν στα ανοιχτά δεδομένα. Ακούσατε και τον εκπρόσωπο του ΕΕΛΛΑΚ στις Επιτροπές να μας προτείνει την αρχή Public Money, Public Code. Εφόσον το λογισμικό αναπτύσσεται, λοιπόν, με δημόσιο χρήμα, ο κώδικάς του πρέπει να είναι και δημόσιος, όπως είναι και η κυρίαρχη τάση στην Ε.Ε.. Υποψιάζομαι, όμως, πως εσείς, σαν Υπουργείο, κοιτάτε από την άλλη πλευρά του Ατλαντικού.

Σχετικά με τα άρθρα 59 - 74 που ενσωματώνουν τα άρθρα 1 - 14 της Ευρωπαϊκής Οδηγίας 1024/2019, δεν έχουμε να σημειώσουμε κάτι παραπάνω, είναι ενσωμάτωση της Οδηγίας.

Τα άρθρα 75 - 83 αφορούν στο πρόγραμμα «Διαύγεια». Ανέφερα πιο πάνω τις ενστάσεις μας, δε θα τις επαναλάβω. Να πω μόνο ότι εμείς θέλουμε και θα υποστηρίξουμε να εκσυγχρονιστεί η «Διαύγεια», το interface της κ.λπ., με σκοπό να γίνει ακόμη πιο εύχρηστη, ακόμη πιο λειτουργική αφενός στον πολίτη και αφετέρου να είναι ακόμη πιο εύκολο να βρει ο χρήστης τα έγγραφα που αναζητά, στα πλαίσια της διαφάνειας και του κοινωνικού ελέγχου.

Το άρθρο 84 αφορά στη διαλειτουργικότητα. Δεν έχουμε και εδώ κάποια παρατήρηση. Μόνο θα θέλαμε μία ενημέρωση για το πού βρίσκεται η υλοποίηση του κόμβου διαλειτουργικότητας που σας έχουμε ακούσει αρκετές φορές να εξαγγέλλετε.

Τα άρθρα 85 - 88 αφορούν στις υποδομές Cloud. Στο άρθρο 87 έχουμε την ύπαρξη τριών Κυβερνητικών Νεφών, του Κυβερνητικού Νέφους Δημοσίου Τομέα G-Cloud, νοείται το σύνολο των ψηφιακών υποδομών που διαχειρίζεται η Γενική Γραμματεία Πληροφοριακών Συστημάτων Δημόσιας Διοίκησης, του Κυβερνητικού Νέφους Τομέα Υγείας H-Cloud, νοείται το σύνολο των ψηφιακών υποδομών που διαχειρίζεται η Ηλεκτρονική Διακυβέρνηση Κοινωνικής Ασφάλισης, του Κυβερνητικού Νέφους Τομέα Έρευνας και Εκπαίδευσης RE-Cloud, νοείται το σύνολο των ψηφιακών υποδομών που διαχειρίζεται το Εθνικό Δίκτυο Υποδομών Τεχνολογίας και Έρευνας και στο άρθρο 86 αναφέρετε ότι η παροχή ψηφιακών δημοσίων υπηρεσιών από τους φορείς του δημοσίου τομέα γίνεται με τη χρήση αυτών των Κυβερνητικών Νεφών που προαναφέραμε.

Κυρίες και κύριοι συνάδελφοι, σας εφιστούμε για ακόμη μία φορά την προσοχή σχετικά με την κυβερνοασφάλεια και την προστασία των προσωπικών δεδομένων, όπως θα κάνουμε συνεχώς. Τα δεδομένα αυτά συνιστούν για πολλούς ένα μεγάλο χρυσωρυχείο. Γι’ αυτόν ακριβώς το λόγο, πρέπει να χαίρουν της απόλυτης προστασίας. Το ακούσαμε από πολλούς φορείς κι εχθές στη συνεδρίαση και περιμένουμε να δούμε έμπρακτες κινήσεις στον τομέα αυτό. Εμείς θεωρούμε ότι, μέχρι στιγμής, κινείστε πολύ οριακά στο Υπουργείο στον τομέα αυτό της προστασίας των προσωπικών δεδομένων, ανησυχούμε και εκφράζουμε αυτή την ανησυχία μας και θα θέλαμε συγκεκριμένες απαντήσεις, κύριε Υπουργέ. Ποιος θα φέρει την ευθύνη εάν από την ιδιωτική εταιρεία που υποστηρίζεται το outsource διαρρεύσουν δεδομένα; Πώς διασφαλίζεται ότι δε θα συμβεί κάτι τέτοιο;

Στα άρθρα 89 – 91 αφορούν στα Μητρώα Ψηφιακής Διακυβέρνησης. Με τα εν λόγω άρθρα δημιουργείται το Μητρώο Διαλειτουργικότητας, το Εθνικό Μητρώο Διαδικασιών και το Μητρώο Διαδικτυακών Τόπων. Ακούγονται πάρα πολύ ωραία αυτά, αλλά εμείς και οι πολίτες ακόμη περιμένουμε να δούμε την περιβόητη διαλειτουργικότητα και την πάταξη της γραφειοκρατίας, την οποία έχετε τάξει στους πολίτες. Δυστυχώς, έως σήμερα, συνεχώς συστήνετε μητρώα και επιτροπές, μια ψηφιακή βαβέλ του επιτελικού κράτους. Ωστόσο, οι ουρές στο δημόσιο παραμένουν, ενώ τα μοναδικά πράγματα που έχει αντιληφθεί ο μέσος πολίτης, αλλά και εμείς από το έργο σας, είναι η άυλη συνταγογράφηση και η ηλεκτρονική εξουσιοδότηση. Τίποτε άλλο και αυτή είναι μία αλήθεια! Γι’ αυτό πρέπει να επιταχύνετε.

Τα άρθρα 92 - 94 αφορούν στην ανάπτυξη ψηφιακού οικοσυστήματος 5G στην Ελλάδα. Στα συγκεκριμένα άρθρα αναφερθήκαμε και στη συνεδρίαση της πρώτης Επιτροπής. Συστήνετε μία εταιρεία με όνομα «Συμμετοχές 5G Α.Ε.», άμεση θυγατρική της Ελληνικής Εταιρείας Συμμετοχών και Περιουσίας, το γνωστό ως Υπερταμείο. Παράλληλα, όμως, συστήνετε και το Ταμείο Φαιστός με τη μορφή του αμοιβαίου κεφαλαίου επιχειρηματικών συμμετοχών, γνωστό και ως EquiFund. Το 25% των εσόδων της δημοπρασίας του δημοσίου αγαθού του φάσματος πηγαίνει στο Ταμείο Φαιστός της εταιρείας «Συμμετοχές 5G», η οποία, ως EquiFund πλέον, θα συμμετέχει ως συνεπενδυτής, με την αρχή του equity σε ιδιωτικές επενδύσεις για την ανάπτυξη οικοσυστήματος εφαρμογών 5G στην Ελλάδα.

Αυτή είναι μία λογική, μία αρχιτεκτονική, με την οποία, εμείς, δεν είμαστε καθόλου αντίθετοι, ως ΣΥΡΙΖΑ. Άλλωστε, εμείς, δημιουργήσαμε EquiFund, στην ίδια λογική που χρηματοδοτούσε και χρηματοδοτεί επενδύσεις στον τομέα της καινοτομίας, της έρευνας και γενικά, της υψηλής ειδίκευσης, καθώς εκεί είχαμε στοχεύσει, ως κυβέρνηση για να αλλάξουμε και το παραγωγικό μοντέλο της χώρας.

Σας ζητήσαμε, στην πρώτη συνεδρίαση, διευκρινήσεις και μας δώσατε ορισμένες, ωστόσο, δεν έχουμε καλυφθεί, γι’ αυτό και επανερχόμαστε. Δεν μας είπατε πού θα κατευθυνθεί το υπόλοιπο 75% των εσόδων της δημοπρασίας του φάσματος, αφού το 25% θα πάει στο Ταμείο Φαιστός. Δεν μας είπατε για τη διένεξη που προκαλείται όταν η τετραμελής επενδυτική επιτροπή που θα αποφασίζει πού πάνε τα χρήματα, αποτελείται από τέσσερα από τα επτά μέλη του Διοικητικού Συμβουλίου με κριτήρια που θα αποφασίσει η ίδια και δεν ορίζονται στο νομοσχέδιο. Μας είπατε ότι οι ιδιώτες που θα μπουν στο μετοχικό σχήμα δεν πρέπει να έχουν την πλειοψηφία. Ποιοι ιδιώτες όμως; Δεν είναι σαφής η σύσταση του Διοικητικού Συμβουλίου; Αν η εταιρεία «Συμμετοχές 5G» μπει σε joint venture με ιδιώτες πρέπει να φτιαχτεί άλλο σχήμα, έτσι δεν είναι; Δεν μας έχετε πείσει για αυτό και καλό είναι να τα διευκρινίσουμε.

Εκτιμάμε ότι δίνετε μία λευκή επιταγή στο Υπερταμείο που ελέγχεται σε μεγάλο βαθμό από τους πιστωτές να κάνει ότι θέλει με τους εθνικούς πόρους. Ίσως η κυβέρνηση να δίνει και διαπιστευτήρια με αυτές τις διατάξεις. Επίσης, γιατί βάζετε την εταιρεία 5G στο Υπερταμείο ως θυγατρική; Ποιος είναι ο λόγος; Μας αναφέρατε το νόμο του μεσοπρόθεσμου 2010-2015 που έκτοτε έχουν μεσολαβήσει άλλα δύο μεσοπρόθεσμα προγράμματα και κυρίως, η έξοδος της χώρας από τα μνημόνια. Το αφήγημα του τέταρτου μνημονίου που κάνατε σημαία προεκλογικά μας έχει τελειώσει σήμερα. Πάψατε να το λέτε από όταν βγήκατε κυβέρνηση.

Επαναλαμβάνω ότι είναι μία πολύ ωραία ιδέα, μία πολύ ωραία αρχιτεκτονική. Συμφωνούμε με το στρατηγικό πλαίσιο, αλλά διαφωνούμε με τη σύσταση νέας εταιρείας, θυγατρική του Υπερταμείου και προτείνουμε να αξιοποιήσετε την αναπτυξιακή τράπεζα που έχει και τεχνογνωσία από το fund management και διαφάνεια και κυρίως, τα έσοδα δεν θα πηγαίνουν στην αποπληρωμή χρέους, αλλά και περισσότερα χρήματα θα εξασφαλίσει το Ταμείο Φαιστός για επανεπενδύσεις. Εμείς, θεωρούμε ότι η συγκεκριμένη πρόταση αξιοποίησης της Αναπτυξιακής Τράπεζας είναι εφικτή, αλλά και αναγκαία. Η χώρα μας άλλωστε, έχει βαθμούς ελευθερίας. Εμείς, το έχουμε αποδείξει από τον Αύγουστο του 2018 και έπειτα και αυτή είναι η αντιπρόταση μας στον αντίποδα της δική σας πρόταση και καλούμε να την εξετάσετε.

Άρθρα 95 έως 108. Στα υπόλοιπα άρθρα του πρώτου μέρους του νομοσχεδίου που αφορούν ρυθμίσεις για τις περιοχές εκτός τηλεοπτικής κάλυψης, κατάργηση φαξ στο δημόσιο, βεβαίωση του γνησίου της υπογραφής και τα λοιπά, συμφωνούμε, ωστόσο, κύριε Υπουργέ, το φαξ στο δημόσιο το καταργεί εκ των πραγμάτων το ΣΥΔΕ, όπως και τους κλητήρες που διακινούν χαρτί. Εκτιμούμε πως πρόκειται απλώς για ένα επικοινωνιακό τέχνασμα, το οποίο, χρησιμοποιούν και τα ΜΜΕ σε πηχυαίους τίτλους.

Στο δεύτερο μέρος του νομοσχεδίου ενσωματώνονται στο ελληνικό δίκαιο Ευρωπαϊκές Οδηγίες, με το οποίο, έχουν ενσωματωθεί και προγενέστερες σχετικές Οδηγίες. Η Οδηγία έχει στόχο να δημιουργήσει νομικό πλαίσιο για την εξασφάλιση της ελευθερίας παροχής δικτύων και υπηρεσιών, ηλεκτρονικών επικοινωνιών, με τους περιορισμούς που απορρέουν από το ευρωπαϊκό δίκαιο, όσον αφορά μέτρα που αφορούν τη δημόσια τάξη, τη δημόσια ασφάλεια, τη δημόσια υγεία, καθώς και να επιτυγχάνεται σύγκλιση σε ευρωπαϊκό επίπεδο στους κλάδους των τηλεπικοινωνιών, των μέσων επικοινωνίας, της τεχνολογίας των πληροφοριών. Δεν έχουμε να σημειώσουμε κάτι, κύριε Υπουργέ, δεν προλαβαίνουμε άλλωστε, να επεκταθούμε και σε τεχνικές λεπτομέρειες. Πρόκειται για ενσωματώσεις Οδηγιών του ευρωπαϊκού δικαίου.

Θα ήθελα να ρωτήσω τον κ. Υπουργό για κάτι που ακούστηκε και στην Επιτροπή των φορέων χθες. Να ρωτήσουμε αν συμμερίζεστε το συμπέρασμα πολλών μελετών και σε ευρωπαϊκό επίπεδο ότι η Ελλάδα είναι από τις ακριβότερες χώρες στην αγορά δεδομένων κινητής τηλεφωνίας. Διότι, παρακολουθήσαμε όλο το προηγούμενο διάστημα δύο Ανεξάρτητες Αρχές, η Εθνική Επιτροπή Τηλεπικοινωνιών και Ταχυδρομείων και η Επιτροπή Ανταγωνισμού από την άλλη, να αντιπαρατίθενται δημόσια για το συγκεκριμένο θέμα και χθες, στην ακρόαση των φορέων, ο Πρόεδρος της πρώτης Επιτροπής είπε ότι δεν συμμερίζεται το παραπάνω συμπέρασμα. Ποια είναι η δική σας θέση επ’ αυτού; Διότι, πέραν άκαρπών παραινέσεων του κυρίου Μητσοτάκη προς τους παρόχους να μειώσουν τις τιμές, επικοινωνιακά και μόνο, οι πολίτες πληρώνουν ακριβότερα τα δεδομένα κινητής.

Η πλειοψηφία των διατάξεων, όπως ανέφερα και στην έναρξη της συνεδρίασης, είναι θετικές και, κυρίως, αναδεικνύουν τη σημασία του ΣΥΔΕ, ως έργο της κυβέρνησης του ΣΥΡΙΖΑ. Ωστόσο, όπως ακούσατε, έχουμε ισχυρές ενστάσεις και αντιπροτάσεις παραγωγικές στα ζητήματα που αναφερθήκατε. Περιμένουμε απαντήσεις και εξηγήσεις της κυβέρνησης και καλούμε να εξετάσουν τις προτάσεις μας, γι’ αυτό και επιφυλασσόμαστε για την ψήφο μας επί της αρχής στην Ολομέλεια.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Να ευχηθούμε κι εμείς ταχεία ανάρρωση στον Εισηγητή της Αξιωματικής Αντιπολίτευσης, τον κ. Κάτση.

Τον λόγο έχει η κυρία Γιαννακοπούλου.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ (Ειδική Αγορήτρια του Κινήματος Αλλαγής):** Να ευχηθούμε όλοι γρήγορα περαστικά στον Εισηγητή της Αξιωματικής Αντιπολίτευσης, καταρχάς.

Κυρίες και κύριοι συνάδελφοι, κύριε Πρόεδρε, με το παρόν σχέδιο νόμου, προφανώς, επιχειρείται να συστηματοποιηθεί, θα έλεγα εγώ, όλη η υπάρχουσα, η ισχύουσα νομοθεσία, αλλά και να ενσωματωθούν ευρωπαϊκές οδηγίες, οι οποίες έχουν να κάνουν και αφορούν στον ουσία στην καρδιά του ψηφιακού μετασχηματισμού του ελληνικού κράτους, του ελληνικού δημοσίου. Και συνακόλουθα, αν θέλετε, να σηματοδοτήσουν με αυτό και όλη την στροφή της κοινωνίας μας προς μία νέα ψηφιακή εποχή.

Και για να λέμε τα πράγματα με το όνομά τους, κυρίες και κύριοι συνάδελφοι, ουσιαστικά, το είδα άλλωστε ξεκάθαρα, ευθαρσώς και είναι γενναίο πολιτικά, κ. Πιερρακάκη, το είπατε στην επί της αρχής τοποθέτηση, το παρόν σχέδιο νόμου στηρίζεται, αναγνωρίζει, ουσιαστικά συνεχίζει τους καινοτόμους νόμους, τις κορυφαίες μεταρρυθμίσεις, τις τεράστιες αλλαγές που έφεραν οι κυβερνήσεις του ΠΑ.ΣΟ.Κ. και ιδιαίτερα το 2010, όσον αφορά τον ψηφιακό μετασχηματισμό του κράτους.

Τι να πούμε, νομίζω, κυρίες και κύριοι συνάδελφοι, τα γνωρίζουμε όλοι πάρα πολύ καλά. Το open.gov; Τη Διαύγεια; Το νόμο 3882 του 2010; Ήταν όλα έργα ΠΑ.ΣΟ.Κ..

Από την άλλη, πέρα από την αναγνώριση από την Κυβέρνηση της Ν.Δ.., την έμπρακτη αναγνώριση, αφού μας φέρνει αυτό το σχέδιο νόμου, του έργου του ΠΑ.ΣΟ.Κ., χαίρομαι πάρα πολύ. κυρία Γκαρά, χαίρομαι πάρα πολύ που άκουσα αυτά τα λόγια από τη μεριά σας και από τη μεριά του ΣΥΡΙΖΑ, ήτανε μια αναγνώριση του έργου του ΠΑΣΟΚ. Θυμάστε τι λέγατε πριν από λίγα χρόνια; Θυμάστε ποιος το είχε κατασυκοφαντήσει;

Χαίρομαι πάρα πολύ λοιπόν και το δεχόμαστε ως έμπρακτη αναγνώριση του λάθους σας όλο αυτό το σχέδιο κατασυκοφάντησης, λεηλασίας, ενός κόμματος το οποίο άλλαξε ουσιαστικά την Ελλάδα από τη μεριά του ΣΥΡΙΖΑ.

Αναρωτιέμαι, βέβαια, τι έχει αλλάξει και νιώθετε τόσο πιεσμένοι και ανακρούετε πρύμνα. Και εκεί που μας λέγατε ότι το ΠΑ.ΣΟ.Κ. διέλυσε και κατέστρεψε την Ελλάδα, αυτή τη στιγμή αναγνωρίζετε τις προοδευτικές πολιτικές και τις μεγάλες μεταρρυθμίσεις που κάναμε.

Τόσο στρυμωγμένοι, λοιπόν, είστε. Προφανώς. Κάλλιο αργά παρά ποτέ, κυρία Γκαρά, να αναγνωρίζετε τα λάθη σας. Το δεχόμαστε.

Αδιαμφισβήτητα, λοιπόν, ο Κώδικας Ψηφιακής Διακυβέρνησης είναι ένα θετικό βήμα για την ουσιαστική πάταξη της γραφειοκρατίας στο δημόσιο. Η ουσία είναι η διευκόλυνση των Ελλήνων πολιτών της επιχειρηματικότητας που θα γίνει μέσα από αυτές τις αλλαγές. Ουσιαστικά, όλο αυτό συνιστά μια εισαγωγή στην ψηφιοποίηση των διαδικασιών, η οποία όμως - εδώ εφιστούμε την προσοχή σας κύριε Υπουργέ - πρέπει να έχει να κάνει και με την ίδια την απλοποίηση αυτών των διαδικασιών. Όχι απλά ψηφιοποίηση γραφειοκρατίας, αλλά ουσιαστική απλοποίηση διαδικασιών, οι οποίες ψηφιοποιούνται.

Βεβαίως, εμείς είμαστε απολύτως υπέρ και δεν μασάμε τα λόγια μας. Είμαστε απολύτως υπέρ επί της αρχής αυτού του νομοσχεδίου, γιατί με την υιοθέτηση του Κώδικα Ψηφιακής Διακυβέρνησης, το ελληνικό δημόσιο θα αρχίσει να λειτουργεί με έναν τρόπο που αν θέλετε θα συμβαδίζει με την σύγχρονη τεχνολογία, όπως όλα τα προηγμένα κράτη και θα αρχίσει να λειτουργεί με έναν ομοιογενή, με έναν συνολικό, με έναν συνεκτικό τρόπο, όλες οι υπηρεσίες του ελληνικού δημοσίου, των ΟΤΑ, των υπηρεσιών. Και γιατί βεβαίως με παρεμβάσεις, όπως είναι οι ηλεκτρονικές πληρωμές, όπως είναι η ηλεκτρονική υπογραφή, το ηλεκτρονικό πρωτόκολλο, η ηλεκτρονική σφραγίδα, η ηλεκτρονική διαχείριση εγγράφων. Ουσιαστικά, κάνουμε ένα μεγάλο βήμα προς το μέλλον.

Όμως, κυρίες και κύριοι συνάδελφοι, αν θέλουμε πραγματικά να συμβάλουμε στην κατεύθυνση της νέας ψηφιακής εποχής και ασκώντας τον ρόλο μας ως υπεύθυνη και εποικοδομητική αντιπολίτευση, θα ήθελα να επισημάνω κάποιες συγκεκριμένες παρατηρήσεις μας επί συγκεκριμένων άρθρων που πιστεύουμε ότι χρήζουν βελτιώσεων. Πρώτον - το αναφέραμε και στην επί των άρθρων συζήτηση - σε ορισμένα άρθρα, κύριε Υπουργέ, γίνεται τέτοια υπερσυγκέντρωση αρμοδιοτήτων και εξουσιών προς το πρόσωπό σας, όπου ουσιαστικά καθιστούν τον Υπουργό Ψηφιακής Πολιτικής «υπερυπουργό». Όλα σχεδόν τα έργα του ΕΣΠΑ θα περνούν για έγκριση από το Υπουργείο σας. Θα συντονίζετε τους γενικούς και ειδικούς γραμματείς των άλλων υπουργείων. Σας επισημάναμε - εμείς προβλέπουμε - ότι αυτό θα αποβεί προβληματικό και δυσκίνητο. Είναι κάτι, λοιπόν, που πιστεύουμε ότι πρέπει να ξαναδείτε.

Επίσης, σε αυτό το νομοσχέδιο θεσμοθετείται η «ψηφιακή Βίβλος» βάσει της οποίας θα σχεδιαστούν όλα τα πληροφοριακά συστήματα του δημοσίου. Πλην, όμως, αυτή η «ψηφιακή Βίβλος» ακόμα δεν έχει νομοθετηθεί. Ουσιαστικά, έχουμε σχέδια επί χάρτου. Κύριε Υπουργέ, σας το είπα και επί της αρχής στη συζήτηση εδώ. Εσείς μας διαβεβαιώνατε πως θα ήταν έτοιμη ήδη από το Δεκέμβριο του 2019. Πλησιάζει Οκτώβρης του 2020 και ακόμη δεν έχει γίνει τίποτα. Με αυτόν τον τρόπο, ουσιαστικά, μένουμε μόνο στα λόγια. Πρέπει να προχωρήσετε, λοιπόν, άμεσα, χθες, στη σύσταση της.

Στο νομοσχέδιο, επίσης, προβλέπεται μια σειρά από ηλεκτρονικές σφραγίδες, υπογραφές για την επικύρωση της αυθεντικότητας κειμένων και πιστοποιητικών. Χρειάζεται μια προσοχή. Αν δεν υπάρξουν σαφείς οδηγίες, όπως σας είπα στην αρχή της τοποθέτησής μου, να μην ουσιαστικά οδηγηθούμε από την κλασική γραφειοκρατία που έχουμε σήμερα, σε μία νέα ψηφιακή γραφειοκρατία. Και σε κάθε περίπτωση αν θέλετε όλο αυτό το πολύ μεγάλο και δύσκολο εγχείρημα, θα κριθεί από την αποτελεσματικότητα της υλοποίησης. Άρα, όλες οι διατάξεις που μας φέρνετε, πρέπει να τις σκεφτόμαστε, να τις βλέπουμε, να τις αγγίζουμε πρωτίστως και από το πώς μπορούν να υλοποιηθούν από την ήδη υπάρχουσα διοίκηση.

Και γι’ αυτό - και μπαίνω στην επόμενη παρατήρησή μου αυτή τη στιγμή - είναι απολύτως απαραίτητο να δείτε τη διαδικασία στελέχωσης και εξειδίκευσης εκπαίδευσης των οργάνων των λειτουργών των δημοσίων υπαλλήλων, οι οποίοι θα αναλάβουν όλον αυτόν τον ψηφιακό μετασχηματισμό της δημόσιας διοίκησης που ακόμη τουλάχιστον παραμένει ασαφής.

Χρειάζεται, λοιπόν, νομίζουμε από τη μεριά σας, πολύ περισσότερη έμφαση και στον συντονισμό, στις σαφείς οδηγίες συνεργατικού περιβάλλοντος και στην εκπαίδευση των δημοσίων λειτουργών οι οποίοι πρόκειται να αναλάβουν όλο αυτό το τιτάνιο έργο.

Στα άρθρα 94-95, όσον αφορά τις επενδυτικές δραστηριότητες του Ταμείου Φαιστός. Είναι βεβαίως μια θετική συμβολή και στην συνολικότερη ανάπτυξη της οικονομίας. Εμείς σας επισημάναμε και επιμένουμε, ότι η λειτουργία αυτού του Ταμείου θα πρέπει να διέπεται από τους ανάλογους κανόνες διαφάνειας για την ορθή και χρηστή αξιοποίηση των δημοσίων πόρων. Μόνο έτσι θα διασφαλιστεί το δημόσιο συμφέρον, άρα και τα έσοδα του Ταμείου Φαιστός, τα οποία θα μπορέσουν με τη σειρά τους να μοχλεύσουν χρήμα και ιδιωτικές επενδύσεις στις 5G εφαρμογές.

Εδώ πέρα επιτρέψτε μου να σας πω, ότι μια μεγάλη μερίδα όλων αυτών των εφαρμογών- για να μιλάμε πρακτικά απέναντι στους Έλληνες πολίτες, οι οποίοι αυτή τη στιγμή μας ακούν, κύριε Υπουργέ- ουσιαστικά θα υλοποιούνται μέσω των κινητών τηλεφώνων, έτσι δεν είναι; Τίθεται, λοιπόν, εκ των πραγμάτων, το ζήτημα το οποίο υπάρχει και εμείς ως Κίνημα Αλλαγής, έχουμε ζητήσει να υπάρξει ειδική συζήτηση στη Βουλή γι’ αυτό και μιλάω για τις χρεώσεις στα δεδομένα κινητής τηλεφωνίας. Είναι κάτι που πρέπει να δούμε πάρα πολύ σοβαρά, αυτές οι χρεώσεις είναι ιδιαίτερα υψηλές, πρέπει να γίνει μία συζήτηση στη Βουλή και πρέπει και εσείς ο ίδιος να δείτε αυτό το ζήτημα, για να μπορέσουμε να πάμε στον ευρωπαϊκό μέσο όρο. Αλλιώς αντιλαμβάνεστε, ότι η υλοποίηση όλων όσων εμείς σήμερα νομοθετούμε, δεν θα μπορεί να εφαρμόζεται με άνεση από όλους τους Έλληνες πολίτες. Αυτό λοιπόν είναι ένα ζήτημα.

Τώρα κάποιες παρατηρήσεις συγκεκριμένα επί των άρθρων. Στο άρθρο 3, γνωρίζουμε όλοι ότι η ελληνική αγορά είναι μικρή, κύριε Υπουργέ και οι τηλεπικοινωνιακοί πάροχοι είναι πολύ συγκεκριμένοι. Χρειάζεται λοιπόν, να διασφαλιστεί με κάθε τρόπο, ότι θα υπάρξουν εκείνες οι συνθήκες υγιούς ανταγωνισμού με συνέπεια, προκειμένου εν τέλει να ωφελείται, σε τελευταία ανάλυση, ο ίδιος ο καταναλωτής-χρήστης του προϊόντος. Εδώ είναι πάρα πολύ σημαντικός και ο ρόλος της ΕΕΤΤ, της Επιτροπής Ανταγωνισμού, αλλά και των άλλων ελεγκτικών Μηχανισμών του κράτους, ώστε να λειτουργεί ομαλά και απρόσκοπτα ο ανταγωνισμός και να διαφυλάττει, με αυτόν τον τρόπο, τα συμφέροντα των καταναλωτών.

Στο άρθρο 57, κύριε Υπουργέ, πρέπει να εξετάσουμε, εάν δημιουργούνται σοβαρά ζητήματα περιβαλλοντικά, ζητήματα δημόσιας υγείας. Σας το λέω, γιατί αυτά είναι θέματα που απασχολούν πάρα πολύ τους Έλληνες πολίτες και σας μεταφέρω πράγματα για τα οποία αγωνιούν, γιατί στην ουσία οι υπεργολάβοι οι οποίοι θα αναλάβουν την τοποθέτηση κεραιών μικρής εμβέλειας στα πλαίσια ενός έργου, παραδείγματος χάριν Smart-City, με τον τρόπο τον οποίο εισάγεται θα είναι χωρίς έλεγχο. Άρα λοιπόν, πρέπει να δείτε πολύ περισσότερο το θέμα του ελέγχου των υπεργολάβων αυτών και των περιορισμών που πρέπει να υπάρχουν, προκειμένου να εγκαταστήσουν αυτές τις κεραίες.

Όσον αφορά το άρθρο 78, που αφορά τον εθελούσιο διαχωρισμό, εμείς πιστεύουμε ότι επιβάλλεται να δώσουμε ιδιαίτερη έμφαση και προσοχή στα ζητήματα της διασφάλισης των θέσεων εργασίας αλλά και των εργασιακών σχέσεων και δικαιωμάτων των εργαζομένων στην επιχείρηση, τόσο των παλαιών όσο και των νέων.

Είναι ένα πολύ σοβαρό ζήτημα, έχει να κάνει με την αυστηρή τήρηση της εργατικής νομοθεσίας, έχει να κάνει με τον σεβασμό των συλλογικών συμβάσεων εργασίας, των μισθολογικών κατακτήσεων των εργαζομένων και στην μη μετατροπή επί τα χείρω του εργασιακού τους status. Θέλουμε να πιστεύουμε, ότι θα το δείτε, θα δώσετε ξεκάθαρες απαντήσεις, διότι δεν θα υπάρχει επί τα χείρω δυσμενής αλλαγή των εργασιακών δικαιωμάτων αυτών των ανθρώπων.

Όσον αφορά το άρθρο 89, για την προμήθεια εξοπλισμού του δημοσίου τομέα, θα πρέπει να διασφαλιστεί πλήρως η λειτουργικότητα όλων των συστημάτων κάτω από οποιεσδήποτε συνθήκες βλαβών, καταστροφών, ακραίων καιρικών φαινομένων και τι εναλλακτική προτείνετε, προκειμένου να αποφευχθεί ένα γενικότερο black out. Επίσης, θα πρέπει να διασφαλιστούν οι φορείς του δημοσίου στο μέγιστο δυνατό βαθμό από περιπτώσεις, και δυστυχώς βλέπουμε ότι είναι αρκετές ιδιαίτερα τον τελευταίο καιρό, της κυβερνοπειρατείας. Είναι κάτι που πρέπει να υπάρξει μία θωράκιση και να μας δώσετε κάποιες απαντήσεις.

Τέλος, κύριε Υπουργέ, επειδή, όπως σας είπα επανειλημμένως, η επιτυχία του συγκεκριμένου νομοθετήματος εν τέλει θα κριθεί από την υλοποίησή του, αυτό είναι το μεγάλο ζητούμενο, εγώ θέλω να σας επισημάνω κάτι πολύ σημαντικό, που ακούστηκε χθες στην ακρόαση των φορέων και έχει να κάνει με το γεγονός, ότι εξαιρετικά πολλές ρυθμίσεις παραμένουν σε εκκρεμότητα ως δευτερογενής νομοθεσία, ως υπουργικές αποφάσεις, ΚΥΑ κ.λπ. λοιπά.

Ενδεικτικά, όπως αναφέρθηκε στην ακρόαση των φορέων, μόνο στο άρθρο 107 υπάρχουν 77 υπουργικές αποφάσεις και συνολικά στον Κώδικα Ηλεκτρονικής Διακυβέρνησης αναφέρονται πάνω από 120 κρίσιμες υπουργικές αποφάσεις, η έγκυρη έκδοση των οποίων, εν τέλει θα κρίνει την ίδια τη λειτουργικότητα του νομοθετήματος.

Κάτι τέτοιο αντιλαμβάνεστε ότι είναι εξαιρετικά δύσκολο, κάτι το οποίο αντικειμενικά, όσο και γρήγορα να κινηθεί η διοίκηση και εσείς και το Υπουργείο, πάει αργά, δηλαδή, δεν μπορεί να γίνει εν μία νυκτί. Άρα, αυτό το γεγονός της δευτερογενούς νομοθέτησης είναι εξαιρετικά προβληματικό και εν τέλει δεν είναι και δείγμα καλής νομοθέτησης. Κύριε Υπουργέ, επειδή έχουμε και επίκαιρη επερώτηση, το Κίνημα Αλλαγής. την Παρασκευή, θα αναφερθούμε με σύσσωμη την κοινοβουλευτική μας ομάδα σε αυτά τα ζητήματα.

Κυρίες και κύριοι συνάδελφοι, κύριε Υπουργέ, στέκουμε θετικά επί της αρχής στο συγκεκριμένο σχέδιο νόμου, όμως δεν μπορούμε να κλείνουμε τα μάτια στα προβληματικά σημεία, τα οποία σας επισημάναμε και τα οποία θεωρούμε ότι είναι εύλογα και τα οποία ουσιαστικά έχουν να κάνουν με τα συμφέροντα των Ελλήνων πολιτών. Αυτά ζητούμε να δείτε, αυτά ζητούμε να αλλάξετε.

Πωλούνται, ήδη, παραδείγματος χάριν, τηλέφωνα 4G και 5G, χωρίς να υπάρχει κάλυψη του δικτύου σε όλη τη χώρα. Μιλάμε για τη δημιουργία προσωπικού αριθμού ή ψηφιακής Βίβλου, αλλά δεν ξέρουμε σε πόσα χρόνια θα εφαρμοστεί και αν θα υπάρχουν οι κατάλληλες υποδομές. Διατεινόμαστε και μιλάμε για κυβερνοασφάλεια και δεν έχουμε δικλείδες back up. Αυτά είναι ζητήματα που πρέπει να επιλυθούν.

Εμείς δεν έχουμε παρωπίδες, μακριά από εμάς αυτό το είδος της αντιπολίτευσης. Βλέπουμε και ξέρουμε ότι η εποχή μας έχει αλλάξει, υπάρχουν νέα δεδομένα και πρέπει να προσαρμοστούμε σε αυτά και όχι απλά πρέπει να προσαρμοστούμε σε αυτά, πρέπει να είμαστε και μπροστά, αν θέλετε, από τις εξελίξεις.

Αναγνωρίζουμε, λοιπόν, την ανάγκη άμεσης ψηφιοποίησης και εκσυγχρονισμού των δημοσίων υπηρεσιών. Είμαστε εδώ για να πατάξουμε τη γραφειοκρατία, να αφήσουμε πίσω την Ελλάδα του χθες και όλα όσα ανήκουν σε αυτήν, αλλά αυτό μπορεί να γίνει, κύριε Υπουργέ, μόνο με διαφάνεια, με αξιοκρατία, με διαύγεια, με φαντασία.

Με φαντασία κύριε Υπουργέ, είναι μια έννοια ξέρετε, που δεν λέμε εδώ πέρα πολύ συχνά μέσα στην Ολομέλεια της Βουλής, αλλά είναι κάτι που ειδικά εσείς και στο συγκεκριμένο υπουργείο οφείλετε να έχετε απέναντι πολλές φορές στην αρτηριοσκλήρωση της αδράνειας της διοίκησης. Βεβαίως χρειάζεται ευρύτερη, ευρύτατη συναίνεση και συνεννόηση των πολιτικών δυνάμεων αλλά αυτό μην ξεχνάτε είναι πρωτίστως δικό σας χρέος να προσπαθήσετε να επιτύχετε.

Γι’ αυτό, εμείς, επί της αρχής, υπερψηφίζουμε και, επί των άρθρων, περιμένουμε να δούμε την ανταπόκρισή σας στις παρατηρήσεις που σας κάνουμε. Το Κίνημα Αλλαγής θα είναι πάντα στην πρωτοπορία για τον εκσυγχρονισμό του ελληνικού κράτους. Για να φτιάξουμε την Ελλάδα του μέλλοντος που αξίζει για εμάς και κυρίως για τα παιδιά μας. Σας ευχαριστώ.

Στο σημείο αυτό, γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αυγερινοπούλου Διονυσία – Θεοδώρα, Βούλτεψη Σοφία, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Κελέτσης Σταύρος, Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Κώτσηρας Γεώργιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Μπίζιου Στεργιανή, Λαζαρίδης Μακάριος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Γκαρά Αναστασία (Νατάσα), Καλαματιανός Διονύσιος – Χαράλαμπος, Καφαντάρη Χαρούλα (Χαρά), Παπαχριστόπουλος Αθανάσιος, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Γκόκας Χρήστος, Δελής Ιωάννης, Κανέλλη Γαρυφαλλιά (Λιάνα), Συντυχάκης Εμμανουήλ, Μυλωνάκης Αντώνιος, Χήτας Κωνσταντίνος και Μπακαδήμα Φωτεινή.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο Ειδικός Αγορητής του Κομμουνιστικού Κόμματος Ελλάδος, κύριος Εμμανουήλ Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής Κομμουνιστικού Κόμματος Ελλάδος):** Επιτρέψτε μας να μην ασχοληθούμε με επιμέρους ζητήματα των κωδίκων. Έτσι και αλλιώς καταψηφίζουμε και τους δύο κώδικες. Μας ενδιαφέρει, όμως, να δώσουμε την μεγάλη εικόνα σε σχέση με το περιεχόμενο της στοχεύσεις αυτών των κωδίκων και από την ίδια την Ευρωπαϊκή Ένωση αλλά και από την από τις κυβερνήσεις οι οποίες τους υιοθετούν.

Οι γενικότερες, λοιπόν, εξελίξεις στην ψηφιακή τεχνολογία, στις ηλεκτρονικές επικοινωνίες αυξάνουν σημαντικά τις δυνατότητες για συνδυασμένη ικανοποίηση των σύγχρονων λαϊκών αναγκών. Δημιουργούν προϋποθέσεις αύξησης της παραγωγικότητας και επομένως μείωση του εργάσιμου χρόνου, αναβάθμιση των υπηρεσιών, της υγείας, της εκπαίδευσης σε άλλους τομείς, εύκολης πρόσβασης των εργαζομένων στις δημόσιες υπηρεσίες. Άρα, λοιπόν, η αναγκαιότητα ανάπτυξης της ψηφιακής τεχνολογίας και των ηλεκτρονικών επικοινωνιών για το Κομμουνιστικό Κόμμα Ελλάδας είναι αυτονόητη. Όμως, το στρατηγικό ερώτημα σχετικά με το μέλλον της ψηφιακής τεχνολογίας είναι αν το καθολικό και βασικό δικαίωμα της πρόσβασης σε αυτή πρέπει να αποτελεί εμπόρευμα και προνόμιο λίγων ή αντίθετα πρέπει να κατοχυρωθεί ως κοινωνικό αγαθό. Με άλλα λόγια, το ζήτημα είναι από ποιον και προς όφελος ποιου θα αναπτυχθούν ηλεκτρονικές και ψηφιακές τεχνολογίες.

Σήμερα, στη χώρα μας, και στην Ευρωπαϊκή Ένωση η απάντηση δίνεται με γνώμονα τα συμφέροντα του μεγάλου κεφαλαίου. Στο σημερινό πλαίσιο των σχέσεων παραγωγής, η αύξηση των δυνατοτήτων που γεννά η νέα τεχνολογία στη σφαίρα της παραγωγής και του εμπορίου, αύξηση παραγωγικότητας, διασύνδεση, διαχείριση και οργάνωση μονάδων παραγωγής, επαφή με πελάτες, με προμηθευτές και πάει λέγοντας αποτελεί πεδίο οξύτατου ανταγωνισμού των μονοπωλιακών ομίλων και ιμπεριαλιστικών δυνάμεων. Άρα, η διακηρυγμένοι στόχοι της ψηφιακής διακυβέρνησης για ένα νέο μοντέλο δημοκρατικής διακυβέρνησης, για ένα σύστημα πιο αντιπροσωπευτικό, που θα αποκαθιστά τις σχέσεις ανάμεσα στο κράτος και τον πολίτη, που θα πατάξει τη διαφθορά και την αδιαφάνεια στο δημόσιο και θα διαμορφώσει την κοινωνία των πολιτών κατά την άποψή μας συνιστούν το τυράκι στη φάκα που στήνει η κυβέρνηση.

Αυτά τα περί διαφάνειας, ψηφιακής και ηλεκτρονικής διακυβέρνησης και ανοικτότητας τα έχουν πει πριν από εσάς και άλλοι, αστοί πολιτικοί, πρωθυπουργοί, κόμματα, τα ακούσαμε και εδώ και πριν από λίγο και από τους άλλους εκπροσώπους των κομμάτων. Δεν λέτε κάτι καινούργιο, κινείστε ακριβώς στον ίδιο καμβά.

Κυρίες και κύριοι, σήμερα, οι λαοί δεν κινδυνεύουν από τον ψηφιακό μετασχηματισμό, αλλά από την καπιταλιστική αξιοποίησή του. Η τεχνολογία, αντί να απελευθερώνει τον εργαζόμενο, να βελτιώνει τη θέση του, δυστυχώς, επιδεινώνει και τους όρους εργασίας, αλλά και διευρύνει ακόμα περισσότερο τις κοινωνικές ανισότητες.

Η τεχνολογία αυξάνει την παραγωγικότητα της εργασίας, άρα χρειάζεται λιγότερα χέρια. Στον καπιταλισμό, αυτά τα χέρια που περισσεύουν, πάνε στην ανεργία. Ενώ, στο πλαίσιο μιας άλλης κοινωνίας, όπως λέει το ΚΚΕ και παλεύει γι’ αυτήν, με κεντρικό σχεδιασμό και κοινωνικό έλεγχο στα μέσα παραγωγής οι εργαζόμενοι θα δούλευαν λιγότερο και θα αμείβονταν περισσότερο. Άλλωστε, αυτό ήταν και μία κατάκτηση της μεγάλης Σοβιετικής Ένωσης και των άλλων σοσιαλιστικών χωρών που ζήσαμε.

Οι κυβερνήσεις αξιοποιούν τη σημαντική καθυστέρηση εκσυγχρονισμού των κρατικών υπηρεσιών, που πράγματι ταλαιπωρεί τα λαϊκά στρώματα. Σκεφτείτε, για παράδειγμα, με τη γέννηση ενός παιδιού το κύκλο που πρέπει να κάνει ένας γονιός για να το δηλώσει στο ληξιαρχείο, στο δήμο, στο ταμείο ασφάλισης και πάει λέγοντας. Όταν, λοιπόν, κάποιος ακούει ότι θα ενσωματωθούν πολλές υπηρεσίες σε μια ενιαία ψηφιακή πύλη και θα είναι προσβάσιμες μέσω υπολογιστή, του κινητού, κ.λπ., εύκολα μπορεί να επαναπαυτεί και να πιστέψει στο μύθο της ανάπτυξης για όλους. Για τη μείωση της γραφειοκρατίας που γίνεται λόγος, το κύριο για την κυβέρνηση και τα άλλα κόμματα, είναι να διευκολυνθεί η δράση των επιχειρηματικών ομίλων. Να επιταχυνθούν οι διαδικασίες εξυπηρέτησης των συμφερόντων τους. Στο όνομα της πάταξης της γραφειοκρατίας, πάνε περίπατο οι όποιες προστασίες υπήρχαν είτε στο σύστημα της υγείας είτε στο περιβάλλον είτε στα ατομικά δικαιώματα. Η μείωση της γραφειοκρατίας, ήταν από τα βασικά ζητήματα που έθετε ο Σύνδεσμος Ελλήνων Βιομηχάνων, για την ανταγωνιστικότητα των ελληνικών επιχειρήσεων. Όποιος, λοιπόν, έχει στα χέρια του αυτή την τεχνολογία, μπορεί να ελέγξει πράγματι ένα τεράστιο όγκο στοιχείων, προσωπικών δεδομένων, που μπορεί να τον αξιοποιήσει αναλόγως. Εξ ου άλλωστε και ο πόλεμος που μαίνεται, κυρίως ανάμεσα στις ΗΠΑ και την Κίνα, για το ποιες πολυεθνικές θα έχουν τη διαχείριση των δικτύων 5G.

Σε μια κοινωνία, που αλλάζει γρήγορα, μπορούν να γεννηθούν αβάσιμες προσδοκίες και αυταπάτες, ότι η νέα τεχνολογία θα οδηγήσει αυτόματα σε ένα καλύτερο κόσμο της κοινωνικής ευημερίας είτε αντίστροφα να υπάρξει δαιμονοποίηση της τεχνολογίας ως του μεγάλου ενόχου για τα δεινά που ζούμε. Δηλαδή, την αύξηση της ανεργίας, της καταστολής, της φτώχειας. Ή για να αποφύγουμε την παραπλανητική σκέψη τόσο της τεχνοφοβίας όσο και μιας ουτοπικής διατερμινιστικής προσδοκίας για τα αυτόματα κοινωνικά οφέλη, που τάχα θα φέρει μια τεχνολογία, εμείς, προσδιορίζουμε ποιος είναι ο πραγματικός ένοχος που ακυρώνει τις τεράστιες δυνατότητες που έχουν δημιουργήσει οι εργαζόμενοι για να επιτευχθεί αυτή η κοινωνική ευημερία.

Πίσω από τις διακηρύξεις της ΝΔ, λίγο πολύ τα έλεγαν και οι προηγούμενες κυβερνήσεις για ψηφιακό μετασχηματισμό του κράτους, κρύβεται ο στόχος να αξιοποιηθούν οι νέες τεχνολογικές δυνατότητες για να εφαρμοστεί, πιο αποτελεσματικά και πιο επιτελικά από το κράτος, η στρατηγική του κεφαλαίου σε βάρος του λαού. Προβάλλετε επικοινωνιακά τον αυτονόητο περιορισμό της άχρηστης γραφειοκρατίας, αλλά κρύβει τους βασικούς ταξικούς στόχους του ψηφιακού εκσυγχρονισμού του κράτους. Στο χώρο της υγείας, για παράδειγμα η ηλεκτρονική συνταγογράφηση έχει κύριο στόχο τη μείωση της σχετικής κρατικής δαπάνης, με επιβάρυνση της λαϊκής οικογένειας. Δηλαδή, με την αύξηση της λεγόμενης ιδιωτικής δαπάνης. Στο χώρο της δικαιοσύνης, για παράδειγμα ηλεκτρονικοί πλειστηριασμοί έχουν στόχο να μειώσουν τη δυνατότητα άμεσης αντίδρασης του λαού για την παρεμπόδιση τους. Το ενιαίο ηλεκτρονικό σύστημα αδειοδότησης επιχειρήσεων που υπάρχει, αξιοποιείται μέσα στο σημερινό πλαίσιο νέων εκπτώσεων στους όρους αδειοδότησης και λειτουργίας, σε σχέση με την προστασία των κατοικιών των εργαζομένων, του περιβάλλοντος για να διευκολυνθούν οι επενδύσεις.

Γενικότερα, πίσω από τις διακηρύξεις για το ψηφιακό άλμα στη χώρα μας, κρύβεται η νέα πολύμορφη κρατική ενίσχυση των επιχειρηματικών ομίλων με φορολογικές απαλλαγές για την εφαρμοσμένη έρευνα, με μειωμένη φορολογία για έσοδα των επιχειρήσεων από πνευματική ιδιοκτησία.

Αντίστοιχα, οι διακηρύξεις για διευκόλυνση της προσαρμογής του εργαζόμενου στις νέες συνθήκες της αγοράς εργασίας, μεταφράζεται στην απαίτηση του συνδέσμου Ελλήνων βιομηχάνων, να προσαρμόζεται ο εργαζόμενος στις απαιτήσεις της επιχείρησής του κάθε πελάτη και γενικότερα, της αγοράς. Ο ΣΕΒ θέλει να μας πείσει, ότι η ευέλικτη εργασία, η εντατικοποίηση, το ωράριο λάστιχο, η κατάργηση κάθε δικαιώματος σταθερής απασχόλησης, είναι τέκνα της νέας τεχνολογίας και όχι της αξιοποίησης της από τους ίδιους, τους μονοπωλιακούς ομίλους δηλαδή. Γι’ αυτό, η άρχουσα τάξη αξιοποιεί τις νέες τεχνολογικές δυνατότητες, προκειμένου να χτυπήσει σήμερα το εργατικό λαϊκό κίνημα. Πάρτε παράδειγμα, τον συνδικαλιστικό νόμο. Η Νέα Δημοκρατία προβάλλει την απαίτηση να διασφαλίζεται με ηλεκτρονική ψηφοφορία, ότι συμφωνεί το 50 +1 των εργαζομένων για να προκηρυχθεί απεργία. Είναι φανερό, ότι γίνεται προσπάθεια υπονόμευσης των γενικών συνελεύσεων. Η δύναμη της συλλογικής απόφασης, που αποτελεί την καρδιά της λειτουργίας των σωματείων, μας λέει ότι δεν μπορούν οι λίγοι να αποφασίζουν για τους πολλούς και ποιος τα λέει αυτά τώρα, η Νέα Δημοκρατία και ο ΣΥΡΙΖΑ βέβαια, γιατί ο ΣΥΡΙΖΑ ήταν ο πρωτεργάτης αυτού του συνδικαλιστικού νόμου, που κυβερνούν αυτοδύναμοι, έχοντας μια πλειοψηφία του ελληνικού λαού λιγότερο από 25%.

Σχετικά με τις ευρωπαϊκές οδηγίες, Κώδικα Ψηφιακής Διακυβέρνησης και κώδικα ηλεκτρονικών επικοινωνιών, που ενσωματώνονται στην ελληνική νομοθεσία, το Κ.Κ.Ε. τις είχε καταψηφίσει στο ευρωπαϊκό κοινοβούλιο. Η οδηγία 2016/2102 για την προσβασιμότητα των ιστότοπων και των εφαρμογών, για φορητές συσκευές των οργανισμών του δημόσιου τομέα, επιβάλλει σε όλα τα κράτη μέλη κοινούς εναρμονισμένους κανόνες, σχετικά με τις απαιτήσεις προσβασιμότητας των ιστότοπων και εφαρμογών για φορητές συσκευές των οργανισμών του δημοσίου τομέα, καθιστώντας ως εκ τούτου τους συγκεκριμένους ισότοπους και εφαρμογές για φορητές συσκευές, περισσότερο προσβάσιμα στους χρήστες, ιδίως στα άτομα με αναπηρίες. Σας διάβασα, αυτό που αναφέρει η ίδια η οδηγία. Αυτό, που κατά τη γνώμη μας, επιδιώκει η οδηγία και διαβάζοντας τα ψιλά, είναι η μεγαλύτερη ολοκλήρωση της ενιαίας καπιταλιστικής αγοράς της Ευρωπαϊκής Ένωσης.

Πρακτικά, με την εναρμόνιση των κανόνων, ανοίγει τον δρόμο στους ομίλους, που δραστηριοποιούνται στον κλάδο των ψηφιακών τεχνολογιών και της πληροφορικής, να παίρνουν δημόσιες συμβάσεις σε όλα τα κράτη μέλη της Ευρωπαϊκής Ένωσης. Όσο δε για την προσβασιμότητα σε άτομα με αναπηρίες, αυτό είναι ένα νέο πεδίο για τους ομίλους, κερδοφόρο πεδίο, αφού αντιμετωπίζουν τα άτομα με αναπηρίες σαν πελάτες για μια μεγάλη αγορά στην Ευρωπαϊκή Ένωση. Η συγκεκριμένη οδηγία, δηλαδή, ανοίγει μπίζνες με τα κράτη μέλη όλης της Ευρωπαϊκής Ένωσης, που θα αγοράζουν υπηρεσίες και τεχνολογίες πληροφορικής, ώστε οι ιστότοποι και οι εφαρμογές των δημόσιων οργανισμών, να είναι προσβάσιμες από φορητές συσκευές κινητά τηλέφωνα, laptop και τα λοιπά. Οι ενιαίες προδιαγραφές, αναβαθμισμένες για να ανταποκρίνονται και στις ιδιαίτερες απαιτήσεις των ατόμων με αναπηρία, φωτογραφίζουν τους μεγάλους ομίλους που είναι οι μόνοι που μπορούν να ανταποκρίνονται σε αυτές. Πρόκειται δηλαδή, για μια οδηγία κομμένη και ραμμένη στα μέτρα των ομίλων, που βρίσκουν έτσι ένα νέο χρυσοφόρο πεδίο ανάληψης δημοσίων συμβάσεων.

Σε σχέση με την Οδηγία 2018/1972 για τη θέσπιση του ευρωπαϊκού κώδικα ηλεκτρονικών επικοινωνιών, η δέσμη μέτρων της Ευρωπαϊκής Ένωσης για τις ηλεκτρονικές επικοινωνίες, επιδιώκει να εγγυηθεί την κερδοφόρα απόδοση των επενδύσεων των επιχειρηματικών ομίλων στις νέες τεχνολογίες, στα πολύ υψηλής χωρητικότητας δίκτυα σταθερής και κινητής τηλεφωνίας και σε ευρυζωνικές υποδομές 5G. Αυτό είναι που επιχειρείται με τον ευρωπαϊκό κώδικα ηλεκτρονικών επικοινωνιών και προς αυτή την κατεύθυνση συστήνεται και το ταμείο Φαιστός, από την ανώνυμη εταιρεία «Συμμετοχές 5G», όπου με χρήματα του δημοσίου, με κρατική χρηματοδότηση από τους διαγωνισμούς που θα διενεργούνται για τη χορήγηση δικαιωμάτων και ραδιοσυχνοτήτων, ετοιμάζονται οι νέες επενδυτικές διευκολύνσεις σε επιχειρηματικούς ομίλους και στην έρευνα και στην ανάπτυξη προϊόντων και υπηρεσιών και οι υποδομές στα 5G.

Η κατάργηση των, έτσι κι αλλιώς, απαράδεκτων τελών περιαγωγής θεσπίζει, επιπλέον, τη γενική άδεια που διασφαλίζει στους ομίλους την ελευθερία παροχής δικτύων και υπηρεσιών ηλεκτρονικών επικοινωνιών σε ολόκληρη την Ευρωπαϊκή Ένωση. Η κατάργηση των τελών περιαγωγής από την Ευρωπαϊκή Ένωση ,χρησιμοποιείται από την ίδια την Ευρωπαϊκή Ένωση, αλλά και από τις Κυβερνήσεις σαν προπαγανδιστικό πυροτέχνημα για να συγκαλύψει τη συνολική πανάκριβη χρήση των νέων προηγμένων τεχνολογιών και την επικέντρωση της εφαρμογής χρεώσεων στην κερδοφόρα πώληση με το κομμάτι, δεδομένων και άλλων υπηρεσιών ηλεκτρονικής επικοινωνίας από τους ομίλους.

Το μεγάλο κεφάλαιο προσαρμόζει τα σχέδιά του στα πλαίσια της ενιαίας ψηφιακής αγοράς της Ευρωπαϊκής Ένωσης με δεδομένο ότι οι νέες τεχνολογίες και οι δυνατότητες που έχουν, απαιτούν μεγαλύτερη συνδεσιμότητα και μήκη κύματος, δηλαδή, πολύ υψηλής χωρητικότητας δίκτυα σταθερής και κινητής τηλεφωνίας και ευρυζωνικής υποδομής, τα 5G, δηλαδή της πέμπτης γενιάς.

Η Ευρωπαϊκή Ένωση και οι Κυβερνήσεις της μπαίνουν, επομένως, μπροστά για να εξασφαλίσουν την απόδοση αυτών των καπιταλιστικών επενδύσεων και κατά συνέπεια της αναμενόμενης κερδοφορίας. Αυτό, επιχειρεί να λύσει ο προτεινόμενος Ευρωπαϊκός Κώδικας Ηλεκτρονικών Επικοινωνιών. Γι’ αυτό, απαιτείται, καταρχήν, η γενική άδεια που διασφαλίζει στους ομίλους την ελευθερία παροχής δικτύων και υπηρεσιών ηλεκτρονικών επικοινωνιών σε ολόκληρη την Ευρωπαϊκή Ένωση.

Κατά συνέπεια, οι κατευθυντήριες γραμμές αυτού του Κώδικα είναι: Ανταγωνιστικότητα, ακόμη μεγαλύτερη απελευθέρωση της εσωτερικής αγοράς της Ευρωπαϊκής Ένωσης. Γι’ αυτό οι Εθνικές Αρχές Ηλεκτρονικών Επικοινωνιών, αναλαμβάνουν να προωθούν μέτρα και διορθωτικά μέτρα, όταν «χωλαίνει» η κερδοφορία των επιχειρηματικών ομίλων.

Τα ίδια ισχύουν και για την επέκταση του ραδιοφάσματος. Για να προχωρήσουν και εδώ οι επενδύσεις, απαιτείται, πλέον να σταματήσει να αποτελεί κρατική ιδιοκτησία και να προχωρήσει η απελευθέρωσή του. Οι τροποποιήσεις, σχετικά με τη λεγόμενη καθολικότητα, υποχρεώνουν τα κράτη μέλη να επικεντρώνονται στην οικονομική προσιτότητα της διαθέσιμης συνδεσιμότητας με βάση την κερδοφορία τους και όχι στην ανάπτυξη δικτύων. Αυτό σημαίνει ότι τα δίκτυα θα μονοπωληθούν περαιτέρω από τους ομίλους με νέο γύρο επέκτασης της κερδοφορίας. Αυτό, κυρίες και κύριοι, είναι το νομοτελειακό αποτέλεσμα της απελευθέρωσης/ ιδιωτικοποίησης του τομέα των επικοινωνιών συνολικά και της παράδοσης των δημόσιων δικτύων στα μονοπώλια, συνολικά της λειτουργίας της καπιταλιστικής οικονομίας.

Τέλος, σε σχέση με την Οδηγία (ΕΕ) 2019/1024 για τα ανοικτά δεδομένα και την περαιτέρω χρήση πληροφοριών του δημόσιου τομέα. Και αυτή η Οδηγία ανοίγει νέους δρόμους για το κεφάλαιο, κερδοφόρους δρόμους. Δεν πρόκειται για την πρόσβαση του καθένα σε δημοσιευμένες πληροφορίες και έγγραφα του δημοσίου και των οργανισμών του, αλλά για την εμπορική χρήση τους. Επιβάλλει και αυτή, εναρμονισμένους κανόνες για την πρόσβαση και λήψη εγγράφων πληροφοριών, ερευνών σε ψηφιακή μορφή από το δημόσιο και τους δημόσιους οργανισμούς από ιδιωτικές επιχειρήσεις οι οποίες στη συνέχεια, δικαιούνται να κάνουν χρήση αυτών για εμπορικούς σκοπούς.

Όποιος, πραγματικά, διαβάσει τις αιτιολογικές σκέψεις αυτής της Οδηγίας καταλαβαίνει πόσο αποκαλυπτικές είναι για τους σκοπούς και τις επιδιώξεις της.

Κυρίες και κύριοι, εμείς, όταν εισερχόμαστε σε μια συζήτηση, πάντα θέτουμε το ερώτημα: «Ανάπτυξη από ποιον και για ποιον;». «Τεχνολογία από ποιον και για ποιον;». «Ποιος και με ποιο κριτήριο αποφασίζει για τις προτεραιότητες, ποιος θα πληρώσει και ποιος θα καρπωθεί τη μερίδα του λέοντος από τα οφέλη;».

Τα τηλεπικοινωνιακά δίκτυα 5ης γενιάς χαρακτηρίζονται, και δικαιολογημένα, η πλέον κρίσιμη τεχνολογική εξέλιξη, πάνω στην οποία θα βασιστούν, άλλοι, στρατηγικής σημασίας τομείς της οικονομίας την επόμενη δεκαετία. Θα επηρεάσουν καταλυτικά τις μεταφορές, την ενέργεια, την εφοδιαστική αλυσίδα, τη βιομηχανία και φυσικά τον τομέα των μέσων μαζικής ενημέρωσης και της ψυχαγωγίας. Γι’ αυτό, άλλωστε, η Ευρωπαϊκή Ένωση έχει καταρτίσει οδικό χάρτη για την ανάπτυξη αυτών των τεχνολογιών στην Ευρώπη, επιδιώκοντας τα δικά της μονοπώλια να βάλουν την παγκόσμια πρωτοκαθεδρία.

Σε όλα αυτά, σε όλα τα σχετικά επίσημα κείμενα της Ευρωπαϊκής Ένωσης, τα δίκτυα 5G, χαρακτηρίζονται σημαντικό εχέγγυο για να πρωταγωνιστήσει η Ευρωπαϊκή Ένωση στην παγκόσμια αγορά τα επόμενα χρόνια. Τεράστιος θα είναι και ο οικονομικός αντίκτυπος που θα έχει η ανάπτυξη αυτών των δικτύων.

Τεράστιος θα είναι ο οικονομικός αντίκτυπος που θα έχει η ανάπτυξη αυτών των δικτύων, μόνο οι πάροχοι υπηρεσιών κινητής τηλεφωνίας σε δυτική Ευρώπη, βόρεια Αμερική και Ασία, αναμένεται να αυξήσουν τους τζίρους τους στα 225 δισεκατομμύρια ευρώ ετησίως μέχρι το 2025.

Από μόνα τους τα δίκτυα 5G αποτελούν μια τεράστια «μπίζνα» για ένα πολύ μεγάλο πεδίο, για την επένδυση των τεράστιων υπέρ-συσσωρευμένων κεφαλαίων, που προκαλούν, άλλωστε, τις καπιταλιστικές κρίσεις.

Ακόμα και στο εσωτερικό της Ευρωπαϊκής Ένωσης, υπάρχουν τριβές, για την ανάπτυξη αυτών των δικτύων, όχι μόνο επειδή οι βασικοί ανταγωνιστές, οι βασικοί ανταγωνιστές της HUAWEI, είναι τα δύο ευρωπαϊκά μονοπώλια, Ericsson, Nokia, αλλά και επειδή τα ιδιαίτερα συμφέροντα κάθε κράτους-μέλους, δεν συγκλίνουν με τον ίδιο τρόπο και στον ίδιο βαθμό, απέναντι στην Κίνα και τις Ηνωμένες Πολιτείες Αμερικής.

Το πραγματικό πρόβλημα, κατά συνέπεια, αφορά τους πολιτικούς και κοινωνικούς όρους ανάπτυξης της ψηφιακής τεχνολογίας.

Για το Κομμουνιστικό Κόμμα Ελλάδας είναι απόλυτα καθαρό ότι μόνο ένα άλλο κοινωνικό σύστημα, ο σοσιαλισμός -που λέμε εμείς- μπορεί πραγματικά να το επιτύχει και να το διασφαλίσει, απελευθερώνοντας τις παραγωγικές δυνάμεις της χώρας, αλλάζοντας ριζικά το σκοπό της παραγωγής και θέτοντας ως γνώμονα, την ανάπτυξη και χρήση της τεχνολογίας, τις ανάγκες της κοινωνίας και όχι το καπιταλιστικό κέρδος.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης):** Στην επί των άρθρων συζήτηση, θα αναφερθώ μόνο στα άρθρα, κύριε Υπουργέ, και να ξεκινήσω, λέγοντας και θέλοντας να επισημάνω ότι δεν αρκούν τα ευχολόγια και οι βαρύγδουπες φράσεις και εκφράσεις.

Ξεκινώ με τα άρθρα 1 έως 4. Πρέπει το κράτος, κατά τη χρήση των ψηφιακών τεχνολογιών, να εγγυηθεί -και εδώ είναι το σημαντικό κομμάτι- και να κάνει πράξη, την προστασία των προσωπικών δεδομένων των πολιτών, σε συνδυασμό, βέβαια, με την εύκολη πρόσβαση όλων των πολιτών σε υπηρεσίες internet και ψηφιακών υπηρεσιών.

Σε ό,τι αφορά το δεύτερο κεφάλαιο, το σύστημα ψηφιακής διακυβέρνησης αφορά τα άρθρα 5 έως 10, έχουμε να πούμε τα εξής σε σχέση με την Εθνική Ψηφιακή Στρατηγική. Θα έπρεπε να προβλέπεται, όχι Βίβλος, με υπερεξουσίες του Υπουργού Ψηφιακής Διακυβέρνησης, αλλά Κοινοβουλευτικός έλεγχος και ψήφισή της από τη Βουλή. Έτσι μόνο θα υπάρχει ο απαραίτητος έλεγχος και η συνεργασία των Κομμάτων, για την αρτιότητα και την πρόοδο της ψηφιοποίησης.

Επιπλέον, στην παράγραφο 4, η δυνατότητα του Υπουργού Ψηφιακής Διακυβέρνησης, να συνάπτει προγραμματικές συμβάσεις, συμφωνίες και μνημόνια συνεργασίας, παρέχει αυτόματα υπερεξουσίες για την σύναψη συμβάσεων με διάφορους φορείς. Και ποιοι είναι αυτοί;

Θα θέλαμε να μας δώσετε κάποιες διευκρινίσεις.

Σε ό,τι αφορά το άρθρο 6. Η προθεσμία των 20 εργάσιμων ημερών για τη χορήγηση βεβαίωσης συνάφειας με τη Βίβλο από τη Γενική Γραμματεία Ψηφιακής Διακυβέρνησης, δεν έχει πρακτική αξία, όταν δεν προβλέπονται κυρώσεις, για τη μη τήρηση της προθεσμίας. Θέτετε την προθεσμία, αλλά τι γίνεται όταν δεν τηρηθεί η προθεσμία.

Σε ό,τι αφορά το άρθρο 7. Γιατί είναι απαραίτητη η Συντονιστική Επιτροπή Ψηφιακού Μετασχηματισμού; Στο άρθρο προβλέπεται ότι θα λειτουργεί σε ολομέλεια και θα λειτουργεί και σε τμήματα. Ούτε ο Άρειος Πάγος να ήταν. Επίσης, αναφέρεται ότι θα αποτελείται από Γενικούς Γραμματείς, από Ειδικούς Γραμματείς, αλλά και εμπειρογνώμονες ιδιώτες, εφόσον -γράφετε μέσα- αυτό κρίνεται αναγκαίο. Ποιος θα το κρίνει αυτό και πότε θα είναι αναγκαίο ή όχι; Με ποια κριτήρια θα προσληφθούν αυτοί οι άνθρωποι; Σε ό,τι αφορά τα βραβεία ψηφιακής διακυβέρνησης, που προβλέπονται στο άρθρο 10, θα θέλαμε κάποιες περισσότερες διευκρινίσεις.

Στη συζήτηση επί της αρχής, κύριε Υπουργέ, κάνατε λόγο για επαίνους και εάν κάνω λάθος να με διορθώσετε. Όμως στο άρθρο 107, παράγραφος 5, του νομοσχεδίου, προβλέπεται, ότι μπορούν να καθοριστούν και χρηματικά έπαθλα. Τι ισχύει τελικά από τα δύο; Έπαινοι; Χρηματικά έπαθλα; Επίσης, ποια άτομα και με ποια κριτήρια, θα απαρτίζουν την Επιτροπή, που προβλέπει το ίδιο άρθρο.

Πάω στο κεφαλαίο Γ΄, προσωπικός αριθμός, άρθρο 11. Καθιερώνετε τον προσωπικό αριθμό, ως αριθμό υποχρεωτικής επαλήθευσης της ταυτότητας των φυσικών προσώπων στις συναλλαγές με τους φορείς του δημοσίου τομέα, ενώ, φυσικά, υπάρχει γενικότερο ζήτημα προστασίας και διαφύλαξης των προσωπικών δεδομένων του προσώπου, μεταχειρίζεστε το ίδιο το πρόσωπο ως δεδομένο και το διακινείται σε διάφορες υπηρεσίες. Το ερώτημα είναι το εξής: Υπάρχουν οι ασφαλιστικές δικλείδες για όλα αυτά; Είμαστε έτοιμοι για κάτι τέτοιο;

Επίσης, δεν προβλέπεται καμία προθεσμία για την έκδοση Προεδρικού Διατάγματος για τη διαδικασία χορήγησής του. Το χρονοδιάγραμμα του άρθρου 107 παράγραφος 6, παραπέμπει στο χρονοδιάγραμμα που προβλέπει η παράγραφος 5 του άρθρου 11 και η παράγραφος 5 του άρθρου 11, παραπέμπει στο χρονοδιάγραμμα του 107. Αυτό συμβαίνει. Συμπέρασμα. Πρόκληση σύγχυσης και απλά δεν υπάρχει χρονοδιάγραμμα.

Σε σχέση τώρα με τις διατάξεις για τα ηλεκτρονικά έγγραφα στα κεφάλαια δ΄ και ε΄, να επισημάνουμε, ότι και στη σύνταξη, διακίνηση, αλλά και αρχειοθέτηση αυτών των εγγράφων, πρέπει να προσεχθεί η διαφύλαξη των προσωπικών δεδομένων. Επιπλέον, με την υποχρέωση επικύρωσης από ΚΕΠ, που προβλέπεται στο άρθρο 15 παράγραφος 2, ουσιαστικά, καταργείται, κ. Υπουργέ, το νόημα και το σκοπό της ύπαρξη των ηλεκτρονικών εγγράφων. Με ηλεκτρονικά έγγραφα από τη μία, επικύρωση ΚΕΠ από την άλλη. Πάλι στα ΚΕΠ θα τρέχουμε.

Επίσης, θα θέλαμε να μας ενημερώσετε για τον αριθμό των υπηρεσιών που έχουν διασυνδεθεί με το κεντρικό σύστημα ηλεκτρονικής διακίνησης εγγράφων και αυτών που υπολείπονται. Θα έχουν διασυνδεθεί όλες μέχρι 31/12/2012, όπως λέει το άρθρο 18; Και αν όχι, τι θα γίνει; Παράταση, παράταση, παράταση. Και κάτι άλλο. Γιατί εξαιρείται τις δημόσιες επιχειρήσεις και οργανισμούς του κεφαλαίου Α΄ του ν. 3429 του 2005;

Σε σχέση τώρα με τη παροχή ψηφιακών δημόσιων υπηρεσιών και όσα προβλέπει το κεφάλαιο 6 ΣΤ΄ του νομοσχεδίου. Γιατί συγκαταλέγεται, και αναφέρομαι στο άρθρο 24, στους τρόπους αφεντικοποίησης χρήστη για την ενιαία ψηφιακή πύλη της δημόσιας διοίκησης, τους κωδικούς e-banking των τραπεζών; Γιατί μπλέκεται τις τράπεζες με το δημόσιο; Γιατί αυτό γίνεται στο άρθρο 24, για να μπορούν - ούτως ή άλλως το κάνουν οι τράπεζες - και οι τράπεζες, μαζί με το δημόσιο, έργα να ελέγχουν τους Έλληνες πολίτες.

Επίσης, θα θέλαμε να μας διευκρινίσετε τη φύση και το είδος των νομικών οντοτήτων που προβλέπονται στις σχετικές διατάξεις, παράδειγμα στην 25 και στην 29. Συμπεριλαμβάνονται σε αυτές τις διατάξεις και οι ΜΚΟ; Είναι ένα ερώτημα, στο οποίο θα θέλαμε απαντήσεις.

Στο άρθρο 26, προβλέπεται θυρίδες χρηστών και θυρίδες φορέων, στην ενιαία ψηφιακή πύλη. Πέραν του ότι πρόκειται ουσιαστικά για κανονικό φακέλωμα εδώ, που διασφαλίζεται η σύννομη επεξεργασία, διαχείριση και διαγραφή, από κάθε φορέα, των δεδομένων της θυρίδας; Είναι, ένα πολύ κρίσιμο ερώτημα.

Για τις ηλεκτρονικές πληρωμές, αυτό ακούστε το, έχει ένα ενδιαφέρον, στο άρθρο 32, να επισημάνω, ότι η υποχρέωση έχει λογική, δείτε λίγο και αυτό, να είναι ο λογαριασμός ή η κάρτα στο όνομα του οφειλέτη, προκειμένου να πληρώσει φόρους, χαρτόσημα κ.λπ., ίσως να προκαλέσει κάποια προβλήματα. Γιατί το λέμε αυτό. Ξέρουμε, ότι ειδικά στη χώρα μας, που οι ηλικιωμένοι δεν τα πάνε καλά με τη τεχνολογία, πολύ συχνά τα παιδιά τους, ή κάποιο συγγενικό τους πρόσωπο νεότερο, πληρώνει με την κάρτα τους λογαριασμούς, πληρώνουν για τους γονείς τους πράγματα, δηλαδή, αυτό δείτε το λίγο, ισχύει. Υπάρχουν ηλικιωμένοι πάρα πολλοί που δεν τα καταφέρνουν. Το παιδί, ο εγγονός, η εγγονή, θα πάρει τη κάρτα του μπαμπά, να πάει να πληρώσει τους λογαριασμούς. Νομίζω, ότι με αυτό το περιορισμό, θα δυσκολέψετε τους πολίτες.

Για τις διατάξεις της ψηφιακής προσβασιμότητας στο άρθρο 37, προβλέπεται το πεδίο εφαρμογής της. Στη παράγραφο 2 του άρθρου, προβλέπεται τις εξαιρέσεις και σε αυτές συγκαταλέγονται οι ιστότοποι, έτσι αναφέρεται μέσα και οι εφαρμογές για φορητές συσκευές των μη κυβερνητικών οργανώσεων, που δεν παρέχουν υπηρεσίες βασικές για το κοινό, ή υπηρεσίες που εξειδικεύονται στη κάλυψη των αναγκών των ατόμων με αναπηρίες, ή προορίζονται για τα άτομα αυτά.

Ασαφής, γενικόλογη διάταξη και ως προς τη διατύπωση και ως προς το περιεχόμενο, με αποτέλεσμα να είναι αδύνατον να γίνει κατανοητό ποιες εξαιρούνται και ποιες όχι. Και εδώ απροσδιόριστες Μη Κυβερνητικές Οργανώσεις. Τελικά, ενώ προβλέπετε τις απαιτήσεις προσβασιμότητας για τους οργανισμούς του δημοσίου τομέα, άρθρο 39. Προβλέπετε, όμως, τη δυνατότητα να μη συμμορφωθούν σε αυτές, με το άρθρο 40. Τι θα γίνει, αν όλες οι υπηρεσίες επικαλεστούν δυσανάλογη επιβάρυνση για αυτούς;

Σε σχέση τώρα με τις υπηρεσίες εμπιστοσύνης. Επισημαίνουμε ότι δεν θα πρέπει τη μέθοδο ταυτοποίησης να διενεργεί και ιδιώτης, όπως προβλέπει το άρθρο 57, ενώ και εδώ η προστασία των προσωπικών δεδομένων είναι απαραίτητη. Αντίστοιχα τα ίδια, λοιπόν, ισχύουν και για την ανομιμοποίηση αυτών των δεδομένων σε σχέση με τα ανοικτά δεδομένα. Εδώ διαφωνούμε με την επιβολή οποιασδήποτε χρέωσης για την περαιτέρω χρήση των ηλεκτρονικών αυτών εγγράφων. Τα ανοιχτά δεδομένα, πρέπει να διατίθενται δωρεάν.

Τώρα, για την ψηφιακή διαφάνεια. Το άρθρο 81 είναι αόριστο. Τι στοιχεία και ποιων υπαλλήλων θα αναρτώνται και αυτών των ελεγκτικών μηχανισμών του κράτους, όλων των υπουργείων, για παράδειγμα, όλων των υπηρεσιών ακόμα και του Υπουργείου Άμυνας; Ένα ερώτημα επιπλέον.

Για τους επιχορηγούνται φορείς, στο άρθρο 83. Πρέπει όλοι και οι ΜΚΟ, να αναρτούν στοιχεία για τις δαπάνες τους στη Διαύγεια ανεξαρτήτως κόστους. Όχι, 3.000 ευρώ που έχετε βάλει το όριο. Δεν είναι λίγα λεφτά τα 2.000 ή 2.500 ευρώ. Ανεξάρτητα από το κόστος όλα στη Διαύγεια. Εξάλλου, με τη διαλειτουργικότητα στο άρθρο 84, των φορέων του δημοσίου τομέα. Τη μεταφορά, δηλαδή, του συνόλου των δεδομένων που περιλαμβάνονται στα δικαιολογητικά, πιστοποιητικά και έγγραφα στο Κέντρο Διαλειτουργικότητας. Κάντε κανονικό φακέλωμα του πολίτη. Κανονικό. Το ζητούμενο είναι η εξυπηρέτηση και όχι ο έλεγχος του πολίτη.

Για την πολιτική τώρα στο Υπολογιστικό Νέφος, Cloud, όπως το έχουμε μάθει. Θέλω να ρωτήσω, πόσο έτοιμη είναι η Γενική Γραμματεία Πληροφοριακών Συστημάτων; Θα σας πω γιατί θέτω αυτό το ερώτημα, κύριε Υπουργέ. Διότι, χθες, στην ακρόαση των φορέων, ο κ. Φαρμάκης, Περιφερειάρχης Δυτικής Ελλάδας και Πρόεδρος της Επιτροπής Ψηφιακής Διακυβέρνησης της Ένωσης Περιφερειών, ανέφερε μεταξύ άλλων - θα μεταφέρω τα λεγόμενά του- «στο πλαίσιο της συνεργασίας με τη Γενική Γραμματεία Πληροφοριακών Συστημάτων Δημόσιας Διοίκησης για τη μετάπτωση των ψηφιακών συστημάτων στο Κοινωνικό Νέφος, υπάρχουν προβλήματα λόγω έλλειψης χώρου στις υποδομές του G-Cloud και παρατηρείται καθυστέρηση στην αξιολόγηση και έγκριση των αιτημάτων». Δεν γίνεται να νομοθετείτε χωρίς να υπάρχει ικανό σε ποσότητα, ποιότητα και κυβερνοασφάλεια κυβερνητικό Νέφος. Δεν πρέπει να νομοθετείτε χωρίς αντίκρισμα.

Με τη χρήση του ψηφιακού συστήματος 5G. Επισημαίνουμε ότι δεν γίνεται στο όνομα της τεχνολογίας - και θα αναφερθούμε με περισσότερες λεπτομέρειες στην Ολομέλεια, κύριε Υπουργέ, κατά την ψήφιση του νομοσχεδίου - να παρακαμφθεί το ύψιστο αγαθό της υγείας και να φέρνετε διατάξεις, που δεν ξέρετε, δεν ξέρουμε, είναι άγνωστο, τι αρνητικές επιπτώσεις θα έχουν. Που είναι οι επίσημες έρευνες;

Θα έπρεπε να μας δώσετε κάποιες επισημάνσεις για το κατά πόσο είναι επικίνδυνες ή όχι, οι κεραίες αυτής της ακτινοβολίας και της θερμότητας που εκπέμπουν τα ηλεκτρομαγνητικά κύματα των 5 χιλιοστών. Θα γίνουν, εκ των υστέρων, με όποια μοντέλα τυποποίησης; Από ποιον θα γίνουν; Πότε θα γίνουν; Δεν είναι προφανές και λογικό αυτά να προηγηθούν, να εξασφαλίσουμε πρώτα κάποια πράγματα και μετά να προχωρήσουμε;

Επίσης, άλλο θέμα τώρα. Πραγματικά, αυτό με το Υπερταμείο, σαν χώρα, όχι μόνο σαν Υπουργείο, τα πάντα εκεί. Η δε ίδρυση της εταιρεία «Συμμετοχές 5G Α.Ε.» θυγατρική του Υπερταμείου. Και αυτή, σύμφωνα με το άρθρο 94, θα συστήσει με τη σειρά της το Αμοιβαίο Κεφάλαιο Επιχειρηματικών Συμμετοχών «Ταμείο Φαιστός». Όλα στη διάθεση των δανειστών, γιατί να είναι απαραίτητο κάτι τέτοιο; Που είναι η διαφάνεια και που είναι η απλούστευση των διαδικασιών; Και, βέβαια, δεν θα πρέπει οι ιδιωτικές εταιρείες να αντλούν τα δεδομένα των πολιτών από το Κέντρο Διαλειτουργικότητας της Γενικής Γραμματείας Πληροφοριακών Συστημάτων Δημόσιας Διοίκησης, αναφέρομαι στα άρθρα 96 – 97. Θα πρέπει μόνο ο πελάτης αυτών των εταιρειών να τις ενημερώνει.

Στο κεφάλαιο αυτό, με το άρθρο 107 του νομοσχεδίου, προβλέπει πάνω από 100 κανονιστικές πράξεις για να εφαρμοστούν όσα προβλέπει το νομοσχέδιο. Κακή νομοθέτηση, αφού θα έπρεπε τα περισσότερα από αυτά τα ζητήματα να ρυθμιστούν σε επίπεδο νομού. Ρωτάμε, φυσικά, πότε θα γίνουν όλα αυτά;

Και πάμε στο τελευταίο κεφάλαιο που είναι ο Κώδικας των Ηλεκτρονικών Επικοινωνιών. Μια γενική επισήμανση, κατ’ αρχήν, σε συνέχεια όσων έχω αναπτύξει και παραπάνω. Δεν μπορούμε να συμφωνήσουμε σε ό,τι έχει να κάνει με τις ηλεκτρονικές επικοινωνίες και τη χρήση του 5G στην έκταση που μπορεί να κινδυνεύει η υγεία των πολιτών από αυτού του είδους τις ακτινοβολίες.

Για την Εθνική Επιτροπή Τηλεπικοινωνιών και Ταχυδρομείων επισημαίνεται ότι έχει πάρα πολλές αρμοδιότητες. Σε μία, δηλαδή, Ανεξάρτητη Αρχή – το έχουμε και αυτό στην Ελλάδα, έχουμε τα Υπερταμεία, έχουμε πολλές Ανεξάρτητες Αρχές - εκχωρούνται εξουσίες, κάποιες από αυτές ασκούνται από κοινού με το Υπουργείο σας, ενώ θα έπρεπε να έχει αποκλειστική αρμοδιότητα η Κυβέρνηση και επίσης το καθ΄ ύλην, φυσικά, αρμόδιο Υπουργείο. Επιπλέον, την τελική εποπτεία του ραδιοφάσματος θα έπρεπε να την είχε η Βουλή, προκειμένου να διασφαλίζεται η απόλυτη διαφάνεια και ο έλεγχος.

Θα πάω στα άρθρα 128 και 129, όπου προκύπτει πάλι ζήτημα προστασίας προσωπικών δεδομένων, κύριε Υπουργέ, με τη διαβίβαση πληροφοριών σε Αρχές εκτός εθνικών συνόρων, έτσι ώστε να μην μπορεί να ελεγχθεί η περαιτέρω επεξεργασία. Για την επίλυση διαφοράς μεταξύ των επιχειρήσεων δεν θα έπρεπε να επιλαμβάνεται η Εθνική Επιτροπή Τηλεπικοινωνιών και Ταχυδρομείων παρά μόνο οι δικαστικές αρχές και αναφέρομαι στα άρθρα 134 και 135 και ούτε να μπορεί να επιβάλει κυρώσεις. Ανάλογα ισχύουν και για τις διαδικασίες εσωτερικής αγοράς, τις υπερεξουσίες, στις Επιτροπές αναφέρομαι. Εξάλλου, η πρόβλεψη ότι θα πρέπει να ακολουθούνται οι συστάσεις της Ευρωπαϊκής Ένωσης και να δίνονται εξηγήσεις, όταν αυτές δεν ακολουθούνται, θέτει ζήτημα ελέγχου σε εσωτερικά θέματα (άρθρα 146 – 147).

Γενικότερα, επισημαίνω ότι είμαστε αντίθετοι σε εξουσίες και καθήκοντα της Επιτροπής Τηλεπικοινωνιών και άλλων τυχόν αρμοδίων Αρχών σε θέματα άσκησης κρατικής εξουσίας. Ενδεικτικά, αναφέρω ότι η επιβολή Τέλους Τερματισμού Κλήσης θα πρέπει να είναι αρμοδιότητα της κυβέρνησης και για την Επιτροπή αυτή προβλέπεται το ανεύθυνο των μελών της στο άρθρο 228.Γιατί; Τέτοια Αρχή με τέτοιες υπερεξουσίες δεν θα πρέπει να λογοδοτεί ενώπιον της δικαιοσύνης;

Στο άρθρο 151 προβλέπεται, ότι οι πάροχοι δημόσιων δικτύων ηλεκτρονικών επικοινωνιών έχουν δικαίωμα διέλευσης και σε ιδιωτικούς χώρους. Τι σημαίνει αυτό; Επιβάλλετε περιορισμούς και υποχρεώσεις στους πολίτες; Είναι προφανώς απαράδεκτη η προθεσμία του άρθρου 162 ως τις 31.12.2020 για τη λήψη μέτρων διευκόλυνσης ανάπτυξης του 5G στη χώρα μας σύμφωνα με τις Οδηγίες της Ευρωπαϊκής Ένωσης.

Στο άρθρο 184 και σε σχέση με τα δίκτυα πολύ υψηλής χωρητικότητας, ευνοούνται οι επιχειρήσεις με σημαντική ισχύ, αφού παροτρύνονται να συνεργάζονται μεταξύ τους. Αυτό είναι εις βάρος του ανταγωνισμού και εις βάρος των μικρότερων επιχειρήσεων. Τα ίδια ισχύουν αντίστοιχα και για τη διαδικασία των δεσμεύσεων στο άρθρο 187, όπου θα έπρεπε να είναι κρατική αρμοδιότητα το τιμολόγιο των υπηρεσιών και όχι να γίνονται διαπραγματεύσεις λες και πρόκειται για μία ιδιωτική συμφωνία.

Με τα ίδιο σκεπτικό, ο ερευνητικός έλεγχος των λιανικών υπηρεσιών στο άρθρο 191 θα μείνει μόνο στα χαρτιά, αφού δεν μπορεί να επιβάλλει φόρους και τιμές το κράτος. Σε κάθε περίπτωση το ζητούμενο είναι φθηνές υπηρεσίες, εύκολα προσβάσιμες στους πολίτες.

Διευκρινίστε μας, όμως, στο άρθρο 192 παράγραφος 5 υπάγονται και οι Μ.Κ.Ο.; Όλες οι Μ.Κ.Ο. θα έχουν πρόσβαση στην οικονομικά προσιτή καθολική υπηρεσία; Θα θέλαμε μια διευκρίνιση.

Θετικό, σε σχέση με τα δικαιώματα των τελικών χρηστών, η Αρχή της Μη Διακριτικής Μεταχείρισης κινείται προς την σωστή κατεύθυνση, στο άρθρο 207, εδώ, όμως, θα πρέπει να είμαστε πάρα πολύ προσεκτικοί.

Κλείνω λέγοντας πως θα πρέπει να επισημανθεί το πρόβλημα με τους λαθρομετανάστες και κατά πόσο μπορούν όχι μόνο να επικοινωνούν, αλλά και να διακινούνται, καθοδηγούνται από Μ.Κ.Ο. ξένα συμφέροντα ή οτιδήποτε άλλο. Χρειάζεται προσοχή. Εξάλλου, όσα προβλέπει το 208 άρθρο αποτελούν απλώς εξαγγελίες. Όλα τα προσωπικά δεδομένα κυκλοφορούν παντού και ο χρήστης είναι απροστάτευτος.

Τέλος, με το άρθρο 230 τροποποιείται το Καταστατικό της Μονάδας Οργάνωσης της Διαχείρισης Αναπτυξιακών Προγραμμάτων, δίνεται, μεταξύ άλλων, η δυνατότητα να συνάπτει συμβάσεις κατά παρέκκλιση ισχυουσών διατάξεων και γενικότερα φαίνεται να μειώνεται ο έλεγχος και η διαφάνεια στην διαχείριση κοινοτικών κονδυλίων.

**ΣΟΦΙΑ ΒΟΥΛΤΕΨΗ (Προεδρεύουσα της Επιτροπής)**: Τον λόγο έχει η κυρία Μπακαδήμα.

**ΦΩΤΕΙΝΗ ΜΠΑΚΑΔΗΜΑ (Ειδική Αγορήτρια του Μέρα25):** Κύριε Υπουργέ, κυρίες και κύριοι συνάδελφοι, είμαστε στην επί των άρθρων συζήτηση ενός ογκωδέστατου νομοσχεδίου. Ακριβώς εξαιτίας του όγκου και της πληθώρας των διατάξεων, σήμερα, θα μου επιτρέψετε να σταθώ σε ορισμένες μόνο και για τις υπόλοιπες να τοποθετηθώ αύριο στη δεύτερη ανάγνωση. Το νομοσχέδιο αποτελεί άλλη μια προσπάθεια να τακτοποιηθεί η ψηφιακή λειτουργία του δημοσίου και οι ψηφιακές υπηρεσίες που προσφέρει αυτό προς τους πολίτες. Με το δεύτερο μέρος, ένα κατά βάση τεχνικό κείμενο, που στοχεύει στο να οργανώσει τις ψηφιακές επικοινωνίες.

Ας ξεκινήσουμε τώρα με τον Κώδικα Ψηφιακής Διακυβέρνησης που προσπαθεί να επιβάλλει στο δημόσιο έναν τρόπο λειτουργίας σύννομο και πιο κοντά στην σύγχρονη τεχνολογία. Επιχειρεί να το κάνει με έναν ομοιογενή και ολοκληρωμένο τρόπο σε όλα τα υπουργεία και όλες τις υπηρεσίες. Επίσης, επιβάλλει σε όλο τον δημόσιο τομέα την αποθήκευση των δεδομένων και των εφαρμογών σε προκαθορισμένα υπολογιστικά συστήματα του δημοσίου. Χρησιμοποιείται δε, ο όρος cloud, που ας είμαστε ειλικρινείς, στην πραγματικότητα δεν είναι τίποτα παραπάνω από ένα σύγχρονο υπολογιστικό σύστημα.

Για τον τρόπο ψηφιακής επικοινωνίας με τον πολίτη που καθιερώνετε, τοποθετήθηκα επαρκώς, θεωρώ, στην πρώτη συζήτηση. Θεωρητικά και πολύ συνοπτικά, φαίνεται να λιγοστεύει τη γραφειοκρατία, να επιταχύνει και να βελτιώνει την εξυπηρέτηση των πολιτών και να μειώνει δραστικά τις μετακινήσεις και την προσέλευση των πολιτών στις δημόσιες υπηρεσίες, τα νομικά πρόσωπα δημοσίου δικαίου, και τους ΟΤΑ. Φυσικά, μένει, και εδώ θα είμαστε να το δούμε, το πώς θα εφαρμοστεί τελικά και κατά το πόσο θα λειτουργήσει θετικά ή θα δημιουργήσει μία νέα 21ου αιώνα ψηφιακή γραφειοκρατία νέας εποχής. Δική μας πρόταση θα ήταν, σαν πρώτο βήμα, να οργανωθούν όλες οι δημόσιες υπηρεσίες σωστά, να τακτοποιήσουν, να ψηφιοποιήσουν και να εισαγάγουν στο σύστημα όλα τους τα δεδομένα. Να λειτουργήσει, για ένα διάστημα, ίσως για ένα - δύο χρόνια, ώστε να αποδειχθεί τελικά πώς λειτουργούν όλα σωστά και έπειτα να κληθούν να το χρησιμοποιήσουν οι πολίτες. Θα δεχτώ και θα συμφωνήσω με το ότι αυτό το βήμα θα έπρεπε να έχει γίνει εδώ και πολλά χρόνια. Πράγματι, έχουμε μείνει πολύ πίσω στη χώρα αν σκεφτούμε και αναλογιστούμε πως ακόμη σε πολλές υπηρεσίες και εδώ στη Βουλή, αλλά και σε άλλες δημόσιες υπηρεσίες, χρησιμοποιούνται fax. Πραγματικά, έχουν πολλά να γίνουν. Όμως, η βιασύνη δεν έχει πάντα τα καλύτερα αποτελέσματα.

Προχωρώντας, θα σταθώ λίγο περισσότερο στον προσωπικό αριθμό του άρθρου 11. Έχουμε, λοιπόν, τη θέσπιση ενός ατομικού αριθμού 12 ψηφίων που θα συνοδεύει τον αριθμό ταυτότητας και που, εντός δύο ετών, θα χρησιμοποιείται από όλους τους πολίτες. Όμως, αυτή η πρόβλεψη από μόνη της θεωρούμε πως είναι λίγο προβληματική. Κατ’ αρχήν, αν ανατρέξουμε στην ετήσια έκθεση της Αρχής Προστασίας Δεδομένων Προσωπικού Χαρακτήρα του 2012, θα βρούμε το εξής εδάφιο: «Η αντιστοίχιση ενός μοναδικού αναγνωριστικού σε κάθε φυσικό πρόσωπο, βάσει του οποίου θα ταυτοποιείται από όλους τους φορείς, πρέπει να αποφευχθεί γιατί αυξάνει τον κίνδυνο παράνομης διασύνδεσης δεδομένων». Εν κατακλείδι, αφού προσδιοριστούν οι λειτουργικές ανάγκες που επιβάλλουν τη διασύνδεση των μητρώων, η ροή πληροφορίας που απαιτείται, καθώς και τυχόν μελλοντική αξιοποίηση του εν λόγω μητρώου σε γενικότερες εφαρμογές, όπως για παράδειγμα, η ενσωμάτωση άλλων μητρώων, θα πρέπει να εκπονηθεί μελέτη ανάλυσης επικινδυνότητας ως προς την προστασία προσωπικών δεδομένων.

Τώρα, το υπό συζήτηση νομοθέτημα θεσμοθετεί τη δημιουργία του προσωπικού αριθμού, εγείροντας αρκετά ερωτήματα. Εμείς προτείναμε τη χρήση ενός συνδυασμού ΑΦΜ και ΑΜΚΑ για να περιοριστούν οι αριθμοί που θα πρέπει ένας πολίτης να αποστηθίσει, διευκολύνοντας και τους πολίτες που είναι μεγαλύτερης ηλικίας. Είδα και διάβασα, όμως, πως από το Υπουργείο απορρίφθηκε, γιατί θα υπήρχε έντονος κίνδυνος διαρροής στοιχείων. Επιλέξατε, τελικά, όπως διάβασα, τη λύση των εννιά αριθμητικών στοιχείων που συνδυαζόταν με τρία αλφαριθμητικά, ώστε να διασφαλιστεί η ασφάλεια του αριθμού.

Θα ήθελα, όμως, να σας ρωτήσω τα εννιά αριθμητικά ψηφία που θα προκύπτουν. Για παράδειγμα, σε άλλες χώρες, στη Δανία, ο κάθε αριθμός σημαίνει κάτι, το γενεαλογικό φύλο, το έτος γέννησης και ούτω καθεξής. Σε μας, θα ήθελα, πραγματικά, να μάθουμε πώς προκύπτουν τα εννιά ψηφία. Επίσης, ποια ακριβώς θα είναι τα δικαιώματα και υποχρεώσεις των νέων πολιτών, που θα λαμβάνουν τον προσωπικό αριθμό.

Επιπλέον, αναφέρεται στο σχέδιο νόμου πως το Μητρώο Προσωπικού Αριθμού θα περιλαμβάνει τα στοιχεία εκείνα που κρίνονται ως απαραίτητα και αναγκαία για την ταυτοποίηση κάθε φυσικού προσώπου, όπως επώνυμο, μητρώνυμο, πατρώνυμο, αριθμός δελτίου ταυτότητας, ΑΜΚΑ και ΑΦΜ. Πώς, όμως, ορίζεται το Μητρώο αυτό; Μητρώο που φαίνεται να τηρεί περισσότερα, από το απαραίτητα για την ταυτοποίηση, στοιχεία για πολλούς πολίτες -για παράδειγμα, για ανήλικους ή αλλοδαπούς πολίτες.

Ακόμη μια άλλη ερώτηση: Οι δημόσιες υπηρεσίες θα χρησιμοποιούν το συγκεκριμένο αριθμό για όλες ανεξαιρέτως τις διαδικασίες; Για παράδειγμα, για την πρόσβαση στις υπηρεσίες υγείας, για την ηλεκτρονική συνταγογράφηση, θα χρησιμοποιείται μόνο προσωπικός αριθμός; Θα χρησιμοποιείται ένας συνδυασμός αυτού και του ΑΜΚΑ; Και όταν πλέον, μετά το τέλος των δύο ετών που χρησιμοποιείται μόνον ο προσωπικός αριθμός, δεν θα χρησιμοποιούν καθόλου τον ΑΜΚΑ, που τώρα χρησιμοποιούμε για να πάμε σε ένα νοσοκομείο, να κάνουμε εξετάσεις, να μας γράψει κάποιο φάρμακο ένας γιατρός ή για οτιδήποτε άλλο;

Επίσης, αν πρόκειται να προστεθεί στο δελτίο ταυτότητας –διορθώστε με, κύριε Υπουργέ, αν κάνω λάθος, διότι νομίζω ότι κάτι τέτοιο αναφέρατε στην πρώτη σας τοποθέτηση- θα πρέπει να έχουμε αλλαγή των ταυτοτήτων; Δηλαδή, θα πρέπει να μπουν οι πολίτες σε μία διαδικασία να ξαναλλάξουν ταυτότητες, ώστε να αναγράφεται και ο προσωπικός τους αριθμός επάνω;

Συνεχίζοντας. Σύμφωνα με το σχέδιο που έχει εκπονήσει το Υπουργείο, η μετάπτωση θα είναι σταδιακή, ώστε ο πολίτης χρήστης, για κάποιο αρχικό διάστημα, να μπορεί να χρησιμοποιεί τους παλιούς κωδικούς. Για παράδειγμα, τον ΑΜΚΑ του, αλλά και τον προσωπικό αριθμό, σε παράλληλη λειτουργία των συστημάτων. Θεωρείτε, κύριε Υπουργέ, πως το σύστημα θα είναι έτοιμο να λειτουργήσει με αυτόν τον παράλληλο τρόπο, τα δύο αυτά χρόνια, τη στιγμή που μέχρι τώρα δεν είναι εφικτή η ταυτοποίηση με κωδικούς TAXISNET στο gov.gr; Θα είναι εφικτό να τρέξει ένα σύστημα με παράλληλους αριθμούς, τη στιγμή που όλοι το βλέπουμε και όλοι το βιώνουμε, κάθε χρόνο, ότι με το που ξεκινάει η έναρξη υποβολής φορολογικών δηλώσεων, πέφτει στο σύστημα; Το ίδιο γίνεται, πολλές φορές, και όταν ξεκινά η ημέρα ανακοίνωσης των βάσεων των Πανελλαδικών Εξετάσεων. Είμαστε σίγουροι ότι, σε αυτά τα δύο χρόνια, θα έχει θωρακιστεί και θα έχει δημιουργηθεί ένα σύστημα που θα είναι τόσο αδιάβλητο, θα μπορεί να λειτουργεί παράλληλα; Μακάρι.

Επίσης, θα θέλαμε να μας πείτε ποια ήταν τα ευρήματα της μελέτης ανάλυσης επικινδυνότητας, αναφορικά με την ασφάλεια των προσωπικών δεδομένων με τη χρήση του προσωπικού αριθμού. Ας δούμε, όμως, από λίγο πιο κοντά, τις χρήσεις αυτού του αριθμού στην καθημερινότητά μας. Φαντάζομαι -και θα ήθελα την απάντησή σας σε αυτό- πως όποιος πολίτης προσληφθεί σε μία σε μία δουλειά, όπως σήμερα δίνει το ΑΦΜ του, το ΑΜΚΑ του, για την πρόσληψη, μετά την καθολική εφαρμογή του προσωπικού αριθμού θα δίνει μόνο αυτόν. Φαντάζομαι, ναι.

Άρα, ο χρήστης προσωπικών δεδομένων που θεσμοθετήθηκε με το νόμο της Κυβέρνησής σας περί προσωπικών δεδομένων και ένας χειριστής που θα έχει λάβει μία πιστοποίηση, έπειτα από ένα πολύ σύντομο σεμινάριο -αν θυμάμαι καλά περίπου 60 ως 80 ωρών- θα έχει τους προσωπικούς αριθμούς. Άρα, και πρόσβαση σε όλα τα ευαίσθητα προσωπικά δεδομένα των υπαλλήλων μιας επιχείρησης. Πώς τότε θα διασφαλιστεί ότι αυτές οι βάσεις δεδομένων, που πραγματικά είναι χρυσωρυχείο, είναι θησαυρός για επιτήδειους και για επιχειρήσεις, δεν θα διαρρεύσουν, δεν θα πουληθούν; Ποιες ρήτρες θα θεσπίσουμε, ως Πολιτεία, για την προστασία των πολιτών;

Κλείνοντας, τώρα, με το θέμα του προσωπικού αριθμού, θα μου πείτε, κύριε Υπουργέ, και θα έχετε και δίκιο, πως πολλές χώρες τον έχουν υιοθετήσει, εδώ και πολλές δεκαετίες. Για παράδειγμα, ανέφερα τη Δανία πριν. Η Δανία υιοθέτησε τη χρήση του δεκαψήφιου CPR από τη δεκαετία του ’70. Και εμείς, τώρα, το 2020, προσπαθούμε να τον υιοθετήσουμε και ακόμη έχουμε αμφιβολίες για κατά πόσο θα ανακύψουν επιμέρους προβλήματα από τη χρήση του.

Ταυτόχρονα, στο υπό συζήτηση νομοσχέδιο, προβλέπεται μία σειρά από ηλεκτρονικές σφραγίδες, υπογραφές, χρονοσημάνσεις διαφόρων επιπέδων, για την επικύρωση της αυθεντικότητας κειμένου και πιστοποιητικών. Ενώ προβλέπεται και η δημιουργία και λειτουργία υπηρεσιών εμπιστοσύνης που επιβεβαιώνουν την ισχύ των προηγούμενων.

Βρίσκουμε πως η τεχνολογία αυτή είναι εξόχως γραφειοκρατική και περίπλοκη. Η επαλήθευση εγγράφων μπορεί να γίνεται με μία μόνο ψηφιακή υπογραφή και όχι με σειρά διαφορετικών. Επιπλέον η μέθοδος αυτή είναι ήδη ξεπερασμένη από την τεχνολογία blockchain. Με αυτήν μπορούν να πιστοποιηθούν με ευκολία ασφάλεια και ανθεκτικότητα σε καταστροφές οποιαδήποτε έγγραφα. Είναι μια τεχνολογία που ήδη εφαρμόζεται από το Υπουργείο Παιδείας της Κύπρου για την έκδοση πτυχίων, αλλά και στην Αυστρία.

Συνεχίζοντας, ας περάσουμε τώρα στο ταμείο «Φαιστός». Το υπό συζήτηση νομοσχέδιο προβλέπει τη δημιουργία ενός αμοιβαίου κεφαλαίου επιχειρηματικών συμμετοχών, ενός equity fund, με την ονομασία «Φαιστός», για την υλοποίηση επενδύσεων σε εταιρείες που δραστηριοποιούνται στην έρευνα και την ανάπτυξη εφαρμογών και υπηρεσιών 5G. Μέσω του ταμείου «Φαιστός» επιδιώκεται να διαμορφωθεί το απαραίτητο οικοσύστημα στην Ελλάδα, που θα αξιοποιήσει τις δυνατότητες δικτύων πέμπτης γενιάς. Με τον τρόπο αυτό, σύμφωνα με τις δικές σας εκτιμήσεις, σε συνδυασμό με την παροχή κινήτρων για εμπροσθοβαρείς επενδύσεις θα επιταχυνθεί η υλοποίηση επενδύσεων από τις εταιρείες τηλεπικοινωνιών για τη δημιουργία δικτύου 5ης γενιάς. Τα κεφάλαια του ταμείου «Φαιστός» θα προέλθουν από το 25% των εσόδων που θα εισπράξει το δημόσιο από τον πλειοδοτικό διαγωνισμό για τις συχνότητες 5G και ο οποίος αναμένεται να προκηρυχθεί το προσεχές διάστημα.

Σε περίπτωση, δε, που στο μέλλον άλλες, εκτός των παραπάνω, φασματικές ζώνες καταστούν τεχνικά διαθέσιμες για δίκτυα 5G και χορηγηθούν δικαιώματα χρήσης τους το 25% των εσόδων του δημοσίου από τους διαγωνισμούς για τη χορήγηση δικαιωμάτων χρήσης ραδιοσυχνοτήτων στις ζώνες αυτές θα προστίθεται στο ενεργητικό του ταμείου. Έτσι εκτός από τα προσδοκώμενα έσοδα της τάξεως των 90 εκατομμυρίων ευρώ, μέσω του διαγωνισμού για το φάσμα, τα κεφάλαια του «Φαιστός» θα προέλθουν από ιδιωτική χρηματοδότηση, δεδομένου ότι στο ενεργητικό του μπορούν να συμμετέχουν ιδιώτες και θεσμικοί επενδυτές.

Όμως, αξίζει και πρέπει να σημειώσουμε πως το παρόν ταμείο δεν θα είναι κάτω από τον έλεγχο του Ελληνικού Κράτους, αν και θα διαχειρίζεται χρήματα που δικαιωματικά ανήκουν σε όλους εμάς, στους Έλληνες πολίτες. Παραχωρούν με τον τρόπο αυτό ακόμη ένα δημόσιο περιουσιακό στοιχείο. Φυσικά η επιδότηση της έρευνας τεχνολογιών πέμπτης γενιάς ωφελεί κυρίως τους τηλεπικοινωνιακούς παρόχους, οι οποίοι τα χρήματα που πληρώνουν για τις συχνότητες θα τα παίρνουν πίσω με τη μορφή εφαρμογών. Άρα πρακτικά εμείς θα πληρώνουμε και την ανάπτυξη των εφαρμογών και την αγορά τους μετά από τους παρόχους. Όπως προανέφερα την Παρασκευή, δική μας πρόταση είναι τα δικαιώματα του φάσματος να χορηγηθούν για την έρευνα σε όλους τους τομείς τεχνολογίας και για τη δημιουργία ενός μεγάλου εύρους ελληνικών προϊόντων τεχνολογίας.

Θα κλείσω τη σημερινή τοποθέτηση, κυρίες και κύριοι συνάδελφοι, με μία αναφορά στην ψηφιακή Βίβλο, που αναφέρεται στο νομοσχέδιο, και θα πρέπει να ακολουθείται σε διάφορα στάδια του ψηφιακού μετασχηματισμού. Το γεγονός, όμως, πως αν και υποδεικνύει τη λειτουργία των συστημάτων πληροφορικής και επικοινωνιών ότι δεν θα νομοθετηθεί, αφήνει, με τον τρόπο αυτό, τεράστια κενά αδιαφάνειας σε σημαντικά θέματα, όπως, λόγου χάρη, θέματα πρόσκτησης συστημάτων δημιουργίας λογισμικού και πάρα πολλά άλλα.

Συμπερασματικά, η είσοδος της χώρας μας στην ψηφιακή εποχή είναι αναγκαία δεδομένων των απαιτήσεων και των τεχνολογικών αλμάτων που συντελούνται, γι’ αυτό και υπερψηφίζουμε το νομοσχέδιο επί της αρχής. Παρόλα αυτά, η μετάβαση της χώρας μας στην ψηφιακή εποχή θα πρέπει να βασιστεί σε ένα ολοκληρωμένο σχέδιο που θα έχει αξία και διάρκεια και όχι σε αποσπασματικές κινήσεις.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Το λόγο έχει ο κ. Μπούγας.

**ΙΩΑΝΝΗΣ ΜΠΟΥΓΑΣ:** Κυρίες και κύριοι συνάδελφοι, δεν υπάρχει αμφιβολία ότι το συζητούμενο σχέδιο νόμου αποτελεί μία ουσιαστική παρέμβαση στην ψηφιακή διακυβέρνηση. Ειδικότερα θα ήθελα να αναφερθώ στην διάταξη του άρθρου 95 του σχεδίου νόμου, με την οποία επέρχονται αλλαγές στην τηλεοπτική κάλυψη, στις περιοχές εκτός τηλεοπτικής κάλυψης, τις λεγόμενες λευκές περιοχές.

Με τις εισηγούμενες διατάξεις, ο κατάλογος των περιοχών αυτών εμπλουτίζεται με 520 νέες, έτσι ώστε ο συνολικός αριθμός να φτάνει στις 4.108. Αξίζει να σημειωθεί, και το επισημαίνω ιδιαίτερα, ότι από τη μελέτη των αναλυτικών στοιχείων, που έθεσε στη διάθεση μας το Υπουργείο, διαπιστώνεται ότι μόνο εντός του νομού Φωκίδας αναφέρονται πλέον 22 λευκές περιοχές. Είναι, λοιπόν, απολύτως εμφανής η εξόχως σημαντική προσπάθεια η οποία γίνεται επ’ ωφελεία όλης της ελληνικής περιφέρειας.

Με τις προτεινόμενες διατάξεις, τις διατάξεις των άρθρων 95 και επόμενα του νομοσχεδίου, αφενός απλοποιείται η διαδικασία υπαγωγής των δικαιούχων της υπηρεσίας, αφετέρου εντάσσονται περισσότερες περιοχές κι έτσι αποκτούν πρόσβαση στους τηλεοπτικούς σταθμούς ελεύθερης λήψης εθνικής εμβέλειας. Πρόκειται, και θέλω να το επισημάνω ιδιαιτέρως αυτό, για μια εφαρμογή της συνταγματικής επιταγής για ισότιμη και πλουραλιστική πληροφόρηση όλων των πολιτών. Οι μόνιμοι κάτοικοι των απομακρυσμένων περιοχών μπορούν να υποβάλλουν τις αιτήσεις τους για επιλογή του παρόχου της αρεσκείας τους και βεβαίως την είσπραξη της επιχορήγησης που τους αναλογεί. Η επιχορήγηση αυτή συνοδεύεται από εγγύηση, η οποία καλύπτει τυχόν βλάβη του παρεχόμενου εξοπλισμού, διάρκειας οκτώ ετών, δηλαδή όσο διάστημα διαρκεί η υπηρεσία και όχι βέβαια για το διάστημα που ήταν σήμερα, της διετίας. Οι αιτήσεις υποβάλλονται είτε ηλεκτρονικά είτε μέσω των ΚΕΠ, με απλή υπεύθυνη δήλωση και γνωστοποίηση του αριθμού παροχής ηλεκτρικού ρεύματος, χωρίς να απαιτούνται άλλα δικαιολογητικά, επειδή τα στοιχεία θα προκύπτουν από τα υφιστάμενα πληροφοριακά συστήματα των δημοσίων φορέων.

Κύριε Υπουργέ, λαμβάνοντας τον λόγο στην Επιτροπή, θα ήθελα να θίξω ένα απολύτως συναφές με το ζητούμενο θέμα, το οποίο έχει μεγάλη σπουδαιότητα και αφορά στην δυνατότητα εκπομπής των περιφερειακών τηλεοπτικών σταθμών Στερεάς Ελλάδας στη Φωκίδα. Από το 2014, με την ψηφιακή μετάβαση του τηλεοπτικού φάσματος, ο νομός Φωκίδας έχει πρόσβαση, μέσω της Digea, αποκλειστικά στα κανάλια της Πελοποννήσου, δηλαδή ο νομός Στερεάς έχει πρόσβαση σε άλλη διοικητική περιοχή. Κατά συνέπεια, από τα δύο κέντρα εκπομπής της περιφερειακής ενότητας Φωκίδας, δηλαδή από το Λιδωρίκι και την Άμφισσα, προκαλείται το δυσεξήγητο, για να μην πω παράδοξο, φαινόμενο να μην εντάσσεται τηλεοπτικά ο νομός στη Στερεά Ελλάδα. Με την Υπουργική Απόφαση με αριθμό 984 του 2019 που αφορούσε στην εγκατάσταση και λειτουργία συμπληρωματικών εγκαταστάσεων εκπομπής επίγειου ψηφιακού σήματος, η προηγούμενη κυβέρνηση δεσμεύτηκε να υλοποιηθεί η λειτουργία δύο κέντρων εκπομπής, δηλαδή της Πάρνηθας και του Λιδωρικίου, ενώ, λόγω των αντιρρήσεων που προέβαλε η Digea, εκκρεμεί μέχρι σήμερα η λειτουργία των λοιπών κέντρων, της Άμφισσας και της Χαλκίδας. Είναι γνωστό ότι επίκειται η αδειοδότηση των περιφερειακών τηλεοπτικών σταθμών, ένα έργο αναγκαίο όσο και αυτονόητο. Είναι απόλυτη ανάγκη, επομένως, η άδεια λειτουργίας για γεωγραφική κάλυψη στη Στερεά Ελλάδα να αφορά τη δυνατότητα εκπομπής σε όλη τη διοικητική περιφέρεια της Στερεάς. Μέχρι τότε, όμως, επείγει η συμπληρωματική εγκατάσταση εκπομπής, σε εφαρμογή της προηγούμενης Υπουργικής Απόφασης, προκειμένου να αρθεί το αδιέξοδο των σταθμών που εδρεύουν στη Στερεά Ελλάδα αναφορικά με την κάλυψη της περιφερειακής ενότητας Φωκίδας.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής)**: Τον λόγο έχει ο κ. Κώτσηρας.

**ΓΕΩΡΓΙΟΣ ΚΩΤΣΗΡΑΣ**: Θα είμαι ιδιαιτέρως σύντομος, καθότι θεωρώ ότι αναλύθηκαν επαρκώς και από τον Εισηγητή μας τα επιμέρους άρθρα ενός μεγάλου νομοσχεδίου και σε όγκο αλλά και σε ποιότητα, κατά την άποψή μου. Έτσι, η αιτιολογία της παρέμβασής μου αφορά στο ζήτημα που θέτει ο Κώδικας Ψηφιακής Διακυβέρνησης, που δεν είναι άλλο από τη διευκόλυνση της καθημερινότητας του διοικούμενου και αυτό γιατί μία από τις βασικές αρχές και του Διοικητικού Δικαίου που έχει αναληφθεί από το Συμβούλιο της Επικρατείας, αλλά και από το Δικαστήριο της Ευρωπαϊκής Ένωσης είναι η αρχή της προστατευόμενης εμπιστοσύνης του διοικούμενου, άλλως η αρχή της δικαιολογημένης εμπιστοσύνης του διοικούμενου, η οποία δεν είναι τίποτα περισσότερο από την εμπιστοσύνη που καλλιεργεί η διοίκηση στο διοικούμενο, στον πολίτη, στην καθημερινότητά του, προκειμένου να μπορεί να γνωρίζει ότι η διοίκηση είναι αυτή που του εξασφαλίζει την ασφάλεια δικαίου και όχι την ανασφάλεια δικαίου.

Αυτή η ταχύτητα που θα υπάρξει μέσω των διατάξεων που ψηφίζουμε και θα μπορεί να προκαλεί και χρηστή διοίκηση, αλλά και ασφάλεια δικαίου, είναι σημαντική γιατί, ακριβώς, κατοχυρώνει αυτή τη συνταγματική επιταγή.

Ενδεικτικά, θεωρώ ότι η καθιέρωση του προσωπικού αριθμού και ο ορισμός της ενιαίας ψηφιακής πύλης και η πρόβλεψη εγκεκριμένης ηλεκτρονικής υπηρεσίας συστημένης παράδοσης, αλλά κυρίως, η θεσμοθέτηση του εθνικού μητρώου διοικητικών διαδικασιών του δημοσίου, ακριβώς, συμβάλλουν στο να μπορέσει να δημιουργηθεί ένα περιβάλλον ασφάλειας, κυρίως για τον απλό πολίτη, ο οποίος, έχει για πάρα πολλές δεκαετίες δει ότι απλές διαδικασίες που έχουν να κάνουν με τη συναλλαγή του με τη διοίκηση δυσκολεύουν από σύνθετες διοικητικές ενέργειες, οι οποίες, περνούν μέσα από ατελέσφορες και χρονοβόρες διοικητικές διαδικασίες, να μπορέσει επιτέλους να δει ότι υπάρχει πράγματι, η απαραίτητη εμπιστοσύνη του κράτους στο πρόσωπό του.

Το νομοσχέδιο στα άρθρα 48 επόμενα, προβλέπει ειδικά για τις υπηρεσίες εμπιστοσύνης μια διαδικασία που θα υπάρχει και η νομική και η διαπίστωση της νομικής ισχύος ηλεκτρονικών υπογραφών και σφραγίδων και τα πιστοποιητικά που θα απαιτούνται από τις υπηρεσίες εμπιστοσύνης. Δημιουργείται, δηλαδή, μια κουλτούρα στη διοίκηση, ώστε να μπορεί να εξυπηρετεί αυτό το συνταγματικό σκοπό και προφανώς, θα υπάρχουν και κυρώσεις αν δεν υπάρχουν οι μέθοδοι ταυτοποίησης και εάν δεν τηρείται η νομοθεσία.

Ολοκληρώνω λέγοντας ότι αυτή η ταχύτητα που δημιουργείται, η ασφάλεια δικαίου που δημιουργείται, οδηγεί και σε κάτι άλλο ακόμα και στην βελτίωση της ποιότητας των διοικητικών πράξεων που εκδίδονται από τη διοίκηση. Γιατί, όταν μία διοικητική πράξη προέρχεται από συντομότερες και ποιοτικότερες διοικητικές υπηρεσίες και πιο γρήγορα βγαίνει και πιο ποιοτικά. Οπότε, καλώς το Υπουργείο έχει δώσει έμφαση σε αυτή την διαδικασία ευρύτερης εμπιστοσύνης, η οποία, είναι και συνταγματικά ορθή και συμβατή με το δίκαιο της Ευρωπαϊκής Ένωσης, όπως έχει αναλυθεί και από το δικαστήριο και από το Συμβούλιο της Επικρατείας και από το Δικαστήριο της Ευρωπαϊκής Ένωσης αλλά κυρίως, προστατεύει την καθημερινότητα του πολίτη στην κλονιζόμενη εμπιστοσύνη που είχε πολλές φορές στην ελληνική διοίκηση και αυτό είναι σίγουρα, για τον καθέναν από εμάς και για τον κάθε πολίτη που εκπροσωπούμε εδώ, μια πολύ σημαντική νίκη.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο κ. Κούβελας.

**ΔΗΜΗΤΡΙΟΣ ΚΟΥΒΕΛΑΣ:** Θυμάμαι, κύριε Υπουργέ, στις προγραμματικές δηλώσεις της κυβέρνησης πριν από δεκατέσσερις μήνες, να μας περιγράφετε το σχέδιο που είχατε ως Υπουργείο, σχετικά με την ψηφιακή διακυβέρνηση και τον ψηφιακό μετασχηματισμό της δημόσιας διοίκησης. Τελικά, ήρθαν έτσι τα πράγματα που ακόμη νωρίτερα από το πλάνο τετραετίας που είχατε ξεδιπλώσει, να έχουμε πολύ σημαντικές εξελίξεις στον τομέα.

Το συγκεκριμένο νομοσχέδιο έρχεται μεστό σε διατάξεις, είναι πολύ σφιχτό, έρχεται να δώσει μια έξτρα ώθηση στα πράγματα. Με την ευκαιρία, σας μεταφέρω και την ικανοποίηση των Ελλήνων πολιτών για τις σημαντικές εξελίξεις που είχαμε τους τελευταίους μήνες και μάλιστα, εν μέσω της πανδημίας.

Μια επί της ουσίας παρατήρηση, αναφορικά με την ψηφιακή υπογραφή και την ψηφιακή σφραγίδα στη δημόσια διοίκηση, στη δικαιοσύνη μας, αλλά και στις γραφειοκρατικές συναλλαγές, οι οποίες, έχουν οικονομικές συνέπειες, έχουν οικονομικό αντίκρισμα. Είναι εξαιρετικά σημαντικό να διασφαλιστεί η εγκυρότητα της ηλεκτρονικής ψηφιακής υπογραφής και σφραγίδας στα πλαίσια της κυβερνοασφάλειας, της δημόσιας ασφάλειας και τελικά, της ασφάλειας των συναλλαγών, αλλά και της ίδιας της Δημοκρατίας μας. Αυτά είναι και τεχνικά ζητήματα, τα οποία, είμαστε βέβαιοι πως το Υπουργείο λαμβάνει υπόψη του και με τον καλύτερο τρόπο θα τα δούμε στην πράξη να συμβαίνουν.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο κ. Πιερρακάκης.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Ψηφιακής Διακυβέρνησης):** Κυρία Πρόεδρε, κυρίες και κύριοι βουλευτές, ξεκινώ με την κατάθεση των νομοτεχνικών βελτιώσεων. Ενδεικτικά, αναφέρω ότι αλλάζουμε κατά βάση τις αναφορές στο data.gov,.gr, ευρύτερα στην ενιαία ψηφιακή πύλη του δημοσίου επειδή μπορεί να επιλεγεί άλλο όνομα και κάποιες αλλαγές οι οποίες υπήρξαν εκ παραδρομής στον κώδικα, όπως ημερομηνία κατάργησης του φαξ, είχε μείνει από τη διαβούλευση με άλλο χρονικό ορίζοντα κατάθεσης του νομοσχεδίου. Ορίζεται πλέον ότι είναι η 1/01 του 2021.

Πηγαίνω απευθείας στην απάντηση των θεμάτων που εθίγησαν τόσο από την Αντιπολίτευση όσο και από την πλειοψηφία και ξεκινώ με τη Βίβλο του Ψηφιακού Μετασχηματισμού.

Η Βίβλος του Ψηφιακού Μετασχηματισμού έρχεται να συνεχίσει προφανώς πράγματα τα οποία είχανε ήδη τεθεί στην ψηφιακή στρατηγική που βρήκαμε. Δηλαδή, εδώ υπάρχει ίσως μια παρεξήγηση, αν θέλετε. Δεν είναι ότι η χώρα κινείται 14 μήνες χωρίς να υπάρχει κείμενο στρατηγικής.

Το κείμενο στρατηγικής αυτό ήταν αναγκαίο να υπάρχει από τους ευρωπαϊκούς θεσμούς γι’ αυτό τον λόγο και υπήρξε. Απλούστατα εμείς θεωρήσαμε ότι έπρεπε να κάνουμε κάτι διαφορετικό και δεν θέλαμε να πούμε ή να προβούμε σε κατάργηση, γιατί όλο το διάστημα παρά το γεγονός ότι μας κάνατε μια κριτική για τα έργα, έχουν εγκριθεί 100 εκατομμύρια ευρώ σε έργα και έχουν εγκριθεί με βάση τα κριτήρια επιλεξιμότητας που ορίζει η παλαιά ψηφιακή στρατηγική.

Εξαρχής έχουμε βγει και έχουμε πει και αυτό θέλω να το πω, το είπε και ο Γεωργαντάς χθες, συμφωνώ απόλυτα. Υπάρχουν πράγματα στα οποία υπάρχει χώρος για Αντιπολίτευση και αντιπαραθέσεις και υπάρχουν πράγματα τα οποία είναι αυτονόητα.

Τώρα, τι θα βγαίνουμε να λέμε, ότι οι δικές μας ψηφιακές υπογραφές είναι καλύτερες από τις δικές σας; Εδώ πέρα είναι πάρα πολύ απλά και λογικά πράγματα. Η κριτική είναι στο πόσο έχουμε καθυστερήσει συνολικά σαν χώρα να τα κάνουμε. Και υπό αυτήν την έννοια προφανώς ερχόμαστε και λέμε να εμπλουτίσουμε την ψηφιακή στρατηγική και να πάμε και να κάνουμε μια καινοτομία, αυτό που συντονίζει ο κ. Ζαριφόπουλος. Να πάμε να μιλήσουμε με όλα τα Υπουργεία και να πάμε έργο –έργο για να μην έχουμε γενικούς κανόνες, αυτό που υπήρχε στην ψηφιακή στρατηγική, σωστά, οι γενικοί κανόνες αποδοχής ενός έργου ή όχι. Να πάμε συγκεκριμένα και να πούμε ποια είναι τα έργα. Και, ενώ αυτό το κάναμε, προέκυψε στην πορεία ο Covid και προέκυψε και το Ταμείο Ανάκαμψης και άλλαξαν και τα ποσά.

Και τι μας ζητάει τώρα το Ταμείο Ανάκαμψης να κάνουμε; Να έρθουμε και να πούμε ποια είναι τα συγκεκριμένα έργα που θα χρηματοδοτήσει με έμφαση στο «green» και στην «digital», στην πράσινη οικονομία και στην ψηφιακή οικονομία. Και είναι πολύ καλό το γεγονός ότι όλους αυτούς τους μήνες έχει γίνει μια προεργασία και είμαστε έτοιμοι να πάμε έργο-έργο και να τα προτείνουμε και προφανώς αυτό θα παρουσιαστεί και σε εσάς. Και όπως ανέφερα και στη συζήτηση επί της αρχής, αυτό το πράγμα θα το συζητήσουμε προφανώς με όλα τα πολιτικά κόμματα, οφείλει να είναι κτήμα όλων. Αυτά είναι ψηφιακά έργα. Θέλουμε την κάθε καλή ιδέα από όπου και αν προέρχεται.

Και γι’ αυτό τον λόγο, θα σας έλεγα ότι θα απαντήσω και σε κάποιες από τις προτάσεις που έχουν τεθεί από την Αντιπολίτευση, με αυτό το πνεύμα προφανώς αφαιρώντας τα στοιχεία αν θέλετε της «αντιπολιτευτικής κριτικής».

Η Βίβλος, για να πω το χρονοδιάγραμμα, προφανώς και είμαστε ανοιχτοί να τεθεί η ημερομηνία. Μπορώ να σας πω ότι μέσα στο επόμενο δίμηνο max θα έχει παρουσιαστεί και θα την έχουμε ήδη διαβουλευτεί και μαζί σας. Προσωπικά, πιστεύω λιγότερο. Οι προτάσεις της ΚΕΔΕ, είναι κάτι που το ακούμε πάρα πολύ θετικά και είμαστε διατεθειμένοι να το συζητήσουμε.

Ως προς το fund, να πω απλώς, η πρόταση της Αναπτυξιακής Τράπεζας είναι κάτι που το έχουμε σκεφτεί και εμείς. Δεν είναι παράλογο. Δύο ενδεχόμενα υπήρχαν ή η Αναπτυξιακή Τράπεζα ή το υπερταμείο. Εκεί, απλώς ετέθη το ζήτημα της διαπραγμάτευσης με τους θεσμούς. Υπάρχει ο νόμος του 2011. Είναι εκεί.

Κάναμε μία διαπραγμάτευση όμως και πείσαμε τους θεσμούς, ότι μπορούμε να πάρουμε αυτό το 25%, απαντώ στην ερώτηση, το υπόλοιπο 75% προφανώς ισχύει η μέριμνα του νόμου του 2011. Πάει στο χρέος, όπως είναι υποχρέωση της χώρας. Σε αυτό το 25% δυνάμεθα να το χρησιμοποιήσουμε για να φτιάξουμε ένα εξειδικευμένο ταμείο και λόγω της συνάφειας του υπερταμείου με την εξυπηρέτηση του χρέους, σε συζήτηση με τους θεσμούς το προϊόν της διαπραγμάτευσης ήταν να τεθεί εκεί προφανώς σε συζήτηση μαζί τους, καθότι υπάρχει μια διεθνής υποχρέωση.

Το Ταμείο αυτό πράγματι ακολουθεί τη λογική που ξεκινάμε τα ταμεία JEREMIE και ELEFANT. Η λογική αυτή πέτυχε. Πέτυχε γιατί είδε καλά μοντέλα. Ποιο ήταν το καλύτερο μοντέλο για την ανάπτυξη startup οικοσυστημάτων; Εγώ θα σας έλεγα το ισραηλινό μοντέλο. Αυτό που έχτισε ένα οικοσύστημα καινοτομίας στο Ισραήλ είναι από τα μεγαλύτερα στον πλανήτη εκτός της Αμερικής. Κατάφεραν και δημιούργησαν πάρα πολλά εξειδικευμένα ταμεία, πάρα πολλά funds, τα οποία επενδύουν σε αναδυόμενες τεχνολογίες. Είναι χρήσιμο. Το έχουμε δει να πετυχαίνει. Έχουμε δει πολλές καλές εταιρείες τα χρόνια της οικονομικής κρίσης, συμπολίτες μας, νέους ανθρώπους να στήνουν τη δική τους επιχείρηση και εκεί να έρχεται το κράτος να τις στηρίξει με έναν μη κρατικοδίαιτο τρόπο. Να μην πηγαίνει να δίνει απλά και μόνο μια επιδότηση. Να πηγαίνει και να έρχεται μέσα σε funds, σε ταμεία τα οποία έχουν ιδιώτες εξειδικευμένα και να στηρίζει αυτές τις εταιρείες με μετοχές παίρνοντας ένα μεγάλο κομμάτι του ρίσκου.

Είναι ο πιο δόκιμος τρόπος και θα σας έλεγα ο πιο κοινά αποδεκτός. Γι’ αυτό και υιοθετήθηκε και από πολλά μέρη αυτού του Κοινοβουλίου και κατά τα προηγούμενα χρόνια. Ο τρόπος ανάπτυξης οικοσυστημάτων και τρόπος ανάπτυξης της επιχειρηματικότητας. Και το να προσθέτεις αξίες στο οικονομικό σύστημα. Και έρχεται η Ελλάδα και θα σας έλεγα ότι είναι το μόνο σημείο του νομού στο οποίο θα ισχυριστώ ότι η καινοτομία δεν είναι μόνο εθνικού βεληνεκούς, είναι μια καινοτομία επιτρέψτε μου να πω διεθνούς βεληνεκούς και κατά την αναγνώριση των ευρωπαίων εταίρων μας. Να πούμε ότι εμείς απλά και μόνο δεν θα κάνουμε μια δημοπρασία, θα χτίσουμε ένα fund, θα μπουν και οι ιδιώτες στο fund, έτσι έγινε στο JEREMIE και ELEFANT. Κι εκεί υπήρχαν ιδιώτες για να υπάρχει και αυτό το DNA και θα πάνε να επενδύσουν όχι στις τηλεπικοινωνίες - δεν έχουν σχέση με αυτό κατ’ ανάγκην οι ίδιοι οι πάροχοι - σε εταιρείες που αξιοποιούν αυτές τις ταχύτητες και χτίζουν αυτές τις τεχνολογίες. Ποιες μπορεί να είναι; Οποιεσδήποτε. Μια μικρομεσαία επιχείρηση που χτίζει συστήματα τηλεϊατρικής. Η Ελλάδα είναι η φυσική χώρα της τηλεϊατρικής, λόγω αν θέλετε της γεωγραφίας της και των νησιών της. Δεν θα πρέπει εδώ να χτίζουμε καινοτομίες τηλεϊατρικής; Αυτά τα δίκτυα θα επιτρέψουν ταχύτητες που θα επιτρέψουν πάρα πολύ καλές με τη σειρά τους τεχνολογικές λύσεις.

Σε ό,τι αφορά τη ΔΙΑΥΓΕΙΑ. Προφανώς, η ΔΙΑΥΓΕΙΑ υπάρχει. Είναι ένα πολύ σωστό σύστημα. Πολύ σύντομα, θα προχωρήσουμε με την προκήρυξη ενός διαγωνισμού που θα βελτιώνει και θα εμπλουτίζει το σύστημα. Θεωρώ, εντός ενός μήνα, θα έχει βγει, θα έχει προχωρήσει αυτός ο διαγωνισμούς. Και είναι δεδομένο ότι έχουμε την εξής μέριμνα. Γιατί λέμε ότι πρέπει κάποια στοιχεία να εξαιρούνται από τη δημοσίευση; Ποια στοιχεία; Αυτά τα οποία αλλοιώνουν τη φύση της ΔΙΑΥΓΕΙΑΣ; Σε καμία των περιπτώσεων. Αυτό θα δεχόταν κριτική από όλους μας. Κατ’ αρχήν, από εμάς τους ίδιους και δεν θα μπορούσε να γίνει. Όμως επειδή αναφέρατε και την Αρχή Προστασίας Δεδομένων Προσωπικού Χαρακτήρα, υπάρχει το προηγούμενο που είναι το εξής. Η ΔΙΑΥΓΕΙΑ φτιάχτηκε σε έναν κόσμο που δεν υπήρχε ο GTPR, Γενικός Κανονισμός Προστασίας και έχουμε και καταθέτω στα πρακτικά αποφάσεις της Αρχής Προστασίας και γνωμοδοτήσεις του Νομικού Συμβουλίου του Κράτους που λένε ότι κάποια στοιχεία δεν πρέπει να δημοσιεύονται.

Σ’ αυτό που με ρωτήσατε, κυρία Γκαρά, θεωρώ, προφανώς, ότι το ΑΦΜ πρέπει να δημοσιεύονται για τις επιχειρήσεις, γιατί δεν μπορεί διαφορετικά να γίνει έλεγχος της διαφάνειας. Αλλά, αν ένας δημόσιος υπάλληλος χρειαστεί να ταξιδέψει κάπου, είναι σωστό να ξέρουμε και να ξέρει κι όλος ο κόσμος ότι ο συγκεκριμένος άνθρωπος θα λείπει από το σπίτι του κάποιες μέρες; Νομίζω πως όχι. Είναι σωστό να ξέρει κανείς τη διεύθυνση ενός ανθρώπου όταν δημοσιεύεται; Νομίζω πως όχι. Αυτά λένε και οι κρίσεις της Αρχής. Οπότε θα εδώ τι λέμε; Δεν θα έρθουμε εμείς οι ίδιοι αυτοτελώς να κάνουμε κάποιες ενέργειες. Θα πάμε στην Αρχή Προστασίας, η οποία θα δώσει μια γνωμοδότηση σε σχέση με το τι συνιστά ευαίσθητο προσωπικό δεδομένο στη δημοσίευση. Φυσικά χωρίς να αλλοιώνεται - συμφωνούμε όλοι σ’ αυτό - η ανάγκη της ΔΙΑΥΓΕΙΑΣ. Δηλαδή, να μπορεί να ελέγχεται η επιχείρηση και το φυσικό πρόσωπο. Δεν υπάρχει τίποτα άλλο σε αυτό πέρα από τη συμμόρφωση με το GTPR και μόνο.

Σε ό,τι αφορά τα έργα, προφανώς, προχωράμε και επιλέξαμε - όπως και σε αυτό το νομοσχέδιο επιλέξαμε όπως είπα και πριν - να θεωρήσουμε ότι πρέπει ό,τι κρίναμε ότι είναι καλό, να συνεχιστεί ό,τι κρίναμε ότι δεν είναι καλό να σταματήσει και αναφέραμε και πολλά στις δικές μας πρωτοβουλίες στο προσκήνιο.

Το σύστημα διαχείρισης ανθρώπινου δυναμικού το συζητάμε στην Ελλάδα, είναι ένα «έργο τοτέμ» της αγοράς πληροφορικής για πάνω από δέκα χρόνια, δεν είχε προκηρυχθεί όλα αυτά τα χρόνια, προκηρύχθηκε από εμάς ο διαγωνισμός αυτός και πολλά άλλα έργα, τα οποία πιστεύω ότι θα δούμε να επιταχύνονται στην πορεία.

Σε συνάρτηση με τον προσωπικό αριθμό απλώς επιτρέψτε μου να πω το εξής. Ο προσωπικός αριθμός υιοθετείται από πολλές χώρες στην Ευρωπαϊκή Ένωση. Ενδεικτικά καταθέτω στα πρακτικά μια λίστα 15 χωρών, όπου εκεί χρησιμοποιείται ο αριθμός φορολογικής ταυτοποίησης, 15 χώρες έχουν τον ΑΦΜ στην ταυτότητα και δεν είναι και κάτι το οποίο είναι τελείως έξω από το πλαίσιο της προσέγγισης, από όλες τις πτέρυγες αυτού του Κοινοβουλίου. Και από την προηγούμενη Κυβέρνηση, έχω εδώ μια ΚΥΑ των Αναπληρωτών Υπουργών Εσωτερικών και Οικονομικών της προηγούμενης Κυβέρνησης, όπου είχαν προσθέσει στα νέα δελτία ταυτότητας- για να απαντήσω σε αυτό που με ρώτησε η εκπρόσωπος του ΜέΡΑ25, θα αλλάξουμε τα δελτία ταυτότητας, υπάρχει ένας διαγωνισμός σε εξέλιξη αυτήν τη στιγμή, σε λιγότερο από δύο χρόνια θα ξεκινήσουν αυτά τα νέα δελτία ταυτότητας να μοιράζονται στον κόσμο- η προηγούμενη Κυβέρνηση είχε προβλέψει σε αυτή την ΚΥΑ να υπάρχει ο ΑΜΚΑ, αλλά είχα ακούσει και με τα ίδια μου τα αυτιά, το παλιό Γενικό Γραμματέα Ψηφιακής Πολιτικής, τον κύριο Ράλλη, σωστά να λέει, ότι πρέπει να υπάρχει ένας ενιαίος αριθμός για όλους τους πολίτες, ότι ισχύει στις περισσότερες άλλες χώρες της Ευρώπης. Δεν είναι πυρηνική φυσική, είναι κάτι το τελείως αυτονόητο και είναι αναγκαία συνθήκη για να μπορέσουμε να προχωρήσουμε κάποια πράγματα γρήγορα.

Η εκκρεμότητα είναι μεγάλη και κρατάω αυτό που είπατε κυρία Γιαννακοπούλου, φαντασία θέλει, συμφωνώ. Φαντασία είχαμε- οι συνεργάτες μου κυρίως- όταν σκέφτηκαν την προσέγγιση γι’ αυτό το Fant του 5G, φαντασία είχαμε όταν σκεφτήκαμε το 13033 και μια χώρα που θεωρείται όχι ψηφιακός πρωτοπόρος, χαρακτηρίστηκε από τον ΟΟΣΑ «πρωτοπόρος σε αυτήν την προσέγγιση». Ενίοτε, νομίζω ότι δεν ισχύει μόνο βιβλικά, ότι «οι έσχατοι έσονται πρώτοι», ισχύει ευρύτερα και σε κάθε περίπτωση- και θα ήθελα να κλείσω με αυτό- αυτά είναι εκκρεμότητες και εκκρεμότητες που πρέπει να υπερβούμε, εκκρεμότητες τις οποίες πρέπει να συμφωνήσουμε και ακριβώς γι’ αυτό το λόγο, με ανοικτό πνεύμα και με διάθεση αυτό το κείμενο να μπορέσει να γίνει πεδίο σύγκλισης, όχι για εμάς, για τη χώρα, για να μπορέσουν αυτές οι υποδομές, αυτό το θεσμικό λογισμικό, να στεριώσει και να βοηθήσει τη δουλειά μας τα επόμενα χρόνια, σας καλώ όλους να στηρίξετε αυτή την νομοθετική πρωτοβουλία.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Κυρίες και κύριοι συνάδελφοι, θα επανέλθουμε αύριο για την 4η και τελευταία συνεδρίασή μας.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Βούλτεψη Σοφία, Καππάτος Παναγής, Κοτρωνιάς Γεώργιος, Κούβελας Δημήτριος, Κωνσταντινίδης Ευστάθιος, Κώτσηρας Γεώργιος, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Γκαρά Αναστασία (Νατάσα), Γιαννακοπούλου Κωνσταντίνα (Νάντια), Χήτας Κωνσταντίνος και Μπακαδήμα Φωτεινή.

Τέλος και περί ώρα 18.25΄ λύθηκε η συνεδρίαση.

**Η ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΣΟΦΙΑ ΒΟΥΛΤΕΨΗ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**